title: 2013/572/ΕΕ: Απόφαση του Ευρωπαϊκού Κοινοβουλίου, της 17ης Απριλίου 2013 , σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Περιβάλλοντος για το οικονομικό έτος 2011#Ψηφισμα του Ευρωπαϊκου Κοινοβουλιου, της 17ης Απριλίου 2013 , με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Περιβάλλοντος για το οικονομικό έτος 2011

text:
               16.11.2013

               EL

               Επίσημη Εφημερίδα της Ευρωπαϊκής Ένωσης

               L 308/216

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 17ης Απριλίου 2013
   σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Περιβάλλοντος για το οικονομικό έτος 2011
   (2013/572/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Περιβάλλοντος για το οικονομικό έτος 2011,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού Περιβάλλοντος για το οικονομικό έτος 2011, που συνοδεύεται από τις απαντήσεις του Οργανισμού (1),

               —

               έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 — C7-0041/2013),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου της 25ης Οκτωβρίου 2012 σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη τον κανονισμό (ΕΚ) αριθ. 401/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, για τον ευρωπαϊκό οργανισμό περιβάλλοντος και το ευρωπαϊκό δίκτυο πληροφοριών και παρατηρήσεων σχετικά με το περιβάλλον (4), και ιδίως το άρθρο 13,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Περιβάλλοντος, Δημόσιας Υγείας και Προστασίας των Καταναλωτών (A7-0070/2013),

               1.

               χορηγεί απαλλαγή στην εκτελεστική διευθύντρια του Ευρωπαϊκού Οργανισμού Περιβάλλοντος όσον αφορά την εκτέλεση του προϋπολογισμού του Οργανισμού για το οικονομικό έτος 2011·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος αυτής στην εκτελεστική διευθύντρια του Ευρωπαϊκού Οργανισμού Περιβάλλοντος, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 388 της 15.12.2012, σ. 80.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 126 της 21.5.2009, σ. 13.

      (5)  ΕΕ L 357 της 31.12.2002, σ. 72.

      ΨΗΦΙΣΜΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
      της 17ης Απριλίου 2013
      με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Περιβάλλοντος για το οικονομικό έτος 2011
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Περιβάλλοντος για το οικονομικό έτος 2011,

                  —

                  έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού Περιβάλλοντος για το οικονομικό έτος 2011, που συνοδεύεται από τις απαντήσεις του Οργανισμού (1),

                  —

                  έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 — C7-0041/2013),

                  —

                  έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και συγκεκριμένα το άρθρο 185,

                  —

                  έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

                  —

                  έχοντας υπόψη τον κανονισμό (ΕΚ) αριθ. 401/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, για τον ευρωπαϊκό οργανισμό περιβάλλοντος και το ευρωπαϊκό δίκτυο πληροφοριών και παρατηρήσεων σχετικά με το περιβάλλον (4), και ιδίως το άρθρο 13,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

                  —

                  έχοντας υπόψη το άρθρο 77 και το παράρτημα VI του κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Περιβάλλοντος, Δημόσιας Υγείας και Προστασίας των Καταναλωτών (A7-0070/2013),

                  Α.

                  λαμβάνοντας υπόψη ότι το Ελεγκτικό Συνέδριο έχει αναφέρει ότι απεκόμισε εύλογη βεβαιότητα ότι οι ετήσιοι λογαριασμοί του Ευρωπαϊκού Οργανισμού Περιβάλλοντος («ο Οργανισμός») για το οικονομικό έτος 2011 είναι αξιόπιστοι και ότι οι πράξεις στις οποίες βασίζονται είναι νόμιμες και κανονικές,

                  Β.

                  λαμβάνοντας υπόψη ότι ο προϋπολογισμός του Οργανισμού για το οικονομικό έτος 2011 ήταν 62,2 εκατ. EUR,

                  Γ.

                  λαμβάνοντας υπόψη ότι η Ευρωπαϊκή Υπηρεσία Καταπολέμησης της Απάτης (OLAF) κίνησε εσωτερική έρευνα σχετικά με τον Οργανισμό·

         Δημοσιονομική και χρηματοοικονομική διαχείριση

                  1.

                  σημειώνει από τους οριστικούς ετήσιους λογαριασμούς ότι η επιχορήγηση της Επιτροπής προς τον Οργανισμό για το 2011 ανήλθε σε 35 445 155,69 EUR ενώ η αντίστοιχη για το 2010 ήταν 34 674 450,58 και ότι το σύνολο των εσόδων ανήλθε σε 44 447 489,45 EUR (45 550 051,50 EUR το 2010)· εκφράζει την ικανοποίησή του για το γεγονός ότι από τις 134 διαθέσιμες θέσεις είχαν πληρωθεί 132 και σημειώνει ότι στα τέλη του 2011 απασχολούνταν 82 συμβασιούχοι υπάλληλοι και αποσπασμένοι εθνικοί εμπειρογνώμονες·

                  2.

                  παρατηρεί στην έκθεση του Ελεγκτικού Συνεδρίου ότι ο Οργανισμός κατέβαλε ποσό ύψους 6 061 EUR σε διεθνή περιβαλλοντική οργάνωση σχετικά με τη συμμετοχή υπαλλήλων του Οργανισμού σε αποστολές που διοργάνωσε η προαναφερθείσα οργάνωση τον Φεβρουάριο και τον Μάιο του 2011· σχολιάζει ότι ούτε διαδικασία διαγωνισμού είχε πραγματοποιηθεί ούτε σύμβαση είχε συναφθεί για τις αποστολές αυτές· σημειώνει ότι τις δαπάνες ταξιδίου ύψους 11 625 EUR κάλυψε ο Οργανισμός· σημειώνει τη διαπίστωση του Ελεγκτικού Συνεδρίου ότι η εκτελεστική διευθύντρια του Οργανισμού διετέλεσε μέλος του διοικητικού συμβουλίου της εν λόγω διεθνούς περιβαλλοντικής οργάνωσης μέχρι τον Απρίλιο του 2011, γεγονός που θα μπορούσε να συνιστά σύγκρουση συμφερόντων·

                  3.

                  αναγνωρίζει ότι η εκτελεστική διευθύντρια παραιτήθηκε από το διοικητικό συμβούλιο της άλλης οργάνωσης μόλις ενημερώθηκε, τον Απρίλιο 2011, ότι το Ελεγκτικό Συνέδριο ενδέχεται να θεωρήσει το γεγονός ως σύγκρουση συμφερόντων·

         Δημόσιες συμβάσεις

                  4.

                  έλαβε περαιτέρω διευκρινίσεις σχετικά με τις συμβατικές σχέσεις του Οργανισμού με την Ace&Ace, δανική εταιρεία παραγωγής οπτικοακουστικού υλικού που εδρεύει στην Κοπεγχάγη· σημειώνει ότι το 2011 ο Οργανισμός ανέθεσε στην Ace&Ace σύμβαση παραγωγής οπτικοακουστικού υλικού (EEA/COM/10/001 — παρτίδα 5), με ανώτατο όριο προϋπολογισμού 1 000 000 EUR, μετά από ανοιχτή διαδικασία υποβολής προσφορών· τονίζει ότι τα κριτήρια ανάθεσης διέφεραν σημαντικά από εκείνα που χρησιμοποιήθηκαν για την προηγούμενη διαδικασία υποβολής προσφορών παραγωγής οπτικοακουστικού υλικού (EEA/CCA/07/001 — παρτίδα 1) και περιλάμβαναν πιο περιοριστικές διατυπώσεις όπως «πρόσβαση σε υπηρεσίες μοντάζ σε γεωγραφική γειτνίαση με τον ΕΟΠ»· λαμβάνει υπόψη του τη δήλωση της εκτελεστικής διευθύντριας (6), σύμφωνα με την οποία 16 εταιρείες που γειτνιάζουν με τον Οργανισμό κατέθεσαν προσφορές για την εν λόγω διαδικασία και 15 από αυτές τηρούσαν όλα τα κριτήρια· έλαβε από τον Οργανισμό κατάλογο με τα ονόματα και τις διευθύνσεις όλων όσοι υπέβαλαν προσφορά για τη διαδικασία EEA/COM/10/001·

                  5.

                  σημειώνει ότι, μετά από ανοικτή διαδικασία υποβολής προσφορών, ανατέθηκε το 2007 σύμβαση-πλαίσιο στην N1 Creative, εταιρεία με έδρα το Λονδίνο, η οποία ανέθεσε υπεργολαβικά ορισμένες υπηρεσίες στην Ace&Ace· επισημαίνει ότι, ήδη κατά την περίοδο 2007-2008, δύο συμβάσεις παροχής υπηρεσιών συνήφθησαν μεταξύ του Οργανισμού και της Ace&Ace, συνολικής αξίας 101 000 EUR, χωρίς να προηγηθεί διαδικασία υποβολής προσφορών, αλλά σύμφωνα με τους κανόνες εφαρμογής του δημοσιονομικού κανονισμού (δικαιώματα αποκλειστικότητας)· λαμβάνει υπό σημείωση τις λεπτομέρειες σχετικά με τον αριθμό και την κατηγορία των έργων που εκτελέσθηκαν δυνάμει αυτής της σύμβασης από τη N1 Creative αφενός και από την Ace&Ace αφετέρου, όπως παρελήφθησαν από την αρμόδια για την απαλλαγή αρχή·

                  6.

                  έχει ενημερωθεί από την εκτελεστική διευθύντρια του Οργανισμού (7) ότι η OLAF διερευνά επί του παρόντος τις εν λόγω συμβάσεις παραγωγής οπτικοακουστικού υλικού·

         Διαφάνεια

                  7.

                  σημειώνει την παρατήρηση του Ελεγκτικού Συνεδρίου ότι ο Οργανισμός έχει βελτιώσει τη διαφάνεια των διαδικασιών πρόσληψης προσωπικού στη διάρκεια των ετών· παρατηρεί εντούτοις ότι η έκθεση του Ελεγκτικού Συνεδρίου συνέχισε να εντοπίζει σύγχυση μεταξύ κριτηρίων επιλεξιμότητας και επιλογής όσον αφορά τα απαιτούμενα χρόνια σχετικής επαγγελματικής εμπειρίας· διαπίστωσε περαιτέρω ότι από κανένα αποδεικτικό στοιχείο δεν προκύπτει ότι το περιεχόμενο των γραπτών δοκιμασιών και η σχετική ελάχιστη βαθμολογία είχαν οριστεί πριν από την εξέταση των αιτήσεων·

                  8.

                  σημειώνει ότι ο Οργανισμός έχει ξεκινήσει τη διεργασία υλοποίησης των συστάσεων του Ελεγκτικού Συνεδρίου·

         Επιδόσεις

                  9.

                  τονίζει ότι η Επιτροπή πρέπει να ασκεί τον εποπτικό της ρόλο μέσω της συμμετοχής της στο διοικητικό συμβούλιο και το προεδρείο του Οργανισμού, εντός των ορίων που θέτει ο κανονισμός (ΕΚ) αριθ. 401/2009 και με τον δέοντα σεβασμό στη νομική αυτονομία του Οργανισμού· τονίζει ότι το Ευρωπαϊκό Κοινοβούλιο πρέπει να τηρείται τακτικά ενήμερο·

                  10.

                  εκφράζει ικανοποίηση για το γεγονός ότι οι δραστηριότητες όσον αφορά το προσωπικό και τη διοίκηση του Οργανισμού, οι διεργασίες ποιοτικού ελέγχου, τα προϊόντα και οι υπηρεσίες, καθώς και οι υπηρεσίες διοίκησης και κτιρίων συγκεντρώνονται στο πλαίσιο του στρατηγικού χώρου στη «Στρατηγική του ΕΟΠ 2009-2013»·

         Σύγκρουση συμφερόντων

                  11.

                  αναγνωρίζει ότι το διοικητικό συμβούλιο και η διοίκηση του Οργανισμού έχουν ενισχύσει την πολιτική του Οργανισμού σχετικά με τις συγκρούσεις συμφερόντων για να αποφεύγονται μελλοντικά προβλήματα· σημειώνει τη θέσπιση εκ των προτέρων έγκρισης από το διοικητικό συμβούλιο για την αποδοχή από τον εκτελεστικό διευθυντή προσφοράς θέσης σε διοικητικά συμβούλια και συμβουλευτικούς φορείς εκτός οργανισμού·

                  12.

                  σημειώνει την εισαγωγή εγγράφου με τα δικαιώματα και τις υποχρεώσεις των συμβούλων και αναδόχων προς υπογραφή από αυτούς, εγγράφου με το οποίο δηλώνουν ότι αναλαμβάνουν την υποχρέωση να αποφύγουν οποιαδήποτε συμπεριφορά ή ενέργεια μπορεί να υπονομεύει την ανεξαρτησία τους ή δεν αρμόζει στη θέση τους, στην εργασία τους ή στην εικόνα της Ένωσης·

                  13.

                  επικροτεί τις νέες διαδικασίες, όπως εγκρίθηκαν από το διοικητικό συμβούλιο του Οργανισμού κατά την 65η συνεδρίασή του στις 12 Δεκεμβρίου 2012, και συγκεκριμένα εκείνες σχετικά με:

                              —

                              την κατάρτιση σχετικά με την αποφυγή σύγκρουσης συμφερόντων στο πλαίσιο του προγράμματος εισαγωγής για νέους υπαλλήλους·

                              —

                              υποχρέωση υπογραφής του εγγράφου Α1 με θέμα τις υποχρεώσεις των υπαλλήλων του Ευρωπαϊκού Οργανισμού Περιβάλλοντος και του λοιπού προσωπικού δυνάμει του κανονισμού υπηρεσιακής κατάστασης και τους όρους πρόσληψης και δήλωση παραλαβής αντιγράφου του κανονισμού υπηρεσιακής κατάστασης και του καθεστώτος που εφαρμόζεται στο λοιπό προσωπικό της Ευρωπαϊκής Ένωσης·

                              —

                              την κατάρτιση σε θέματα δεοντολογίας και ακεραιότητας όσον αφορά τις υποχρεώσεις και τα καθήκοντα των υπαλλήλων και μία διαδικασία καταγγελίας παρατυπιών (μηχανισμός καταγγέλτη)·

                              —

                              παραλαβή από τους υπαλλήλους αντιγράφου του ευρωπαϊκού κώδικα ορθής διοικητικής συμπεριφοράς και αντιγράφου της απόφασης του διοικητικού συμβουλίου της 22ας Ιουνίου 2004 σχετικά με την εφαρμογή αυτού του κώδικα στον Οργανισμό·

                        αναγνωρίζει ότι έλαβε πληροφορίες από τον Οργανισμό σχετικά με την εφαρμογή των ως άνω πολιτικών και διαδικασιών, καθώς και περαιτέρω εξελίξεις όσον αφορά τη διαχείριση συγκρούσεων συμφερόντων·

                  14.

                  παραπέμπει, όσον αφορά τις λοιπές παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του της 17ης Απριλίου 2013 (8) σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

         (1)  ΕΕ C 388 της 15.12.2012, σ. 80.

         (2)  ΕΕ L 248 της 16.9.2002, σ. 1.

         (3)  ΕΕ L 298 της 26.10.2012, σ. 1.

         (4)  ΕΕ L 126 της 21.5.2009, σ. 13.

         (5)  ΕΕ L 357 της 31.12.2002, σ. 72.

         (6)  Βλέπε τις απαντήσεις που έδωσε η εκτελεστική διευθύντρια του Ευρωπαϊκού Οργανισμού Περιβάλλοντος κατά την ακρόαση σχετικά με την απαλλαγή των αποκεντρωμένων οργανισμών της ΕΕ για το 2011, την οποία διοργάνωσε η Επιτροπή Ελέγχου του Προϋπολογισμού στις 24 Ιανουαρίου 2013.

         (7)  Αυτόθι.

         (8)  Κείμενα που εγκρίθηκαν, P7_TA(2013)0134 (βλέπε σελίδα 374 της παρούσας Επίσημης Εφημερίδας).


title: 2012/556/ΕΕ: Απόφαση του Ευρωπαϊκού Κοινοβουλίου, της 10ης Μαΐου 2012 , σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2010, τμήμα VI — Ευρωπαϊκή Οικονομική και Κοινωνική Επιτροπή#Ψήφισμα του Ευρωπαϊκού Κοινοβουλίου, της 10ης Μαΐου 2012 , το οποίο περιέχει τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2010, τμήμα VI — Ευρωπαϊκή Οικονομική και Κοινωνική Επιτροπή

text:
               17.10.2012

               EL

               Επίσημη Εφημερίδα της Ευρωπαϊκής Ένωσης

               L 286/109

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2012
   σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2010, τμήμα VI — Ευρωπαϊκή Οικονομική και Κοινωνική Επιτροπή
   (2012/556/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2010 (1),

               —

               έχοντας υπόψη τους ετήσιους λογαριασμούς της Ευρωπαϊκής Ένωσης για το οικονομικό έτος 2010 [COM(2011) 473 — C7-0261/2011] (2),

               —

               έχοντας υπόψη την ετήσια έκθεση της Ευρωπαϊκής Οικονομικής και Κοινωνικής Επιτροπής προς την αρμόδια για την απαλλαγή αρχή, σχετικά με τους εσωτερικούς ελέγχους που πραγματοποιήθηκαν το 2010,

               —

               έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2010, συνοδευόμενη από τις απαντήσεις των θεσμικών οργάνων (3),

               —

               έχοντας υπόψη τη δήλωση αξιοπιστίας (4), η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, που παρέχεται από το Ελεγκτικό Συνέδριο για το οικονομικό έτος 2010 σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη το άρθρο 314 παράγραφος 10 και τα άρθρα 317, 318 και 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως τα άρθρα 50, 86, 145, 146 και 147,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A7-0092/2012),

               1.

               χορηγεί απαλλαγή στον γενικό γραμματέα της Ευρωπαϊκής Οικονομικής και Κοινωνικής Επιτροπής για την εκτέλεση του προϋπολογισμού της Οικονομικής και Κοινωνικής Επιτροπής για το οικονομικό έτος 2010·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο τμήμα της, στο Συμβούλιο, στην Επιτροπή, στο Δικαστήριο της Ευρωπαϊκής Ένωσης, στο Ελεγκτικό Συνέδριο, στον Ευρωπαίο Διαμεσολαβητή και στον Ευρωπαίο Επόπτη Προστασίας Δεδομένων, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ L 64 της 12.3.2010.

      (2)  ΕΕ C 332 της 14.11.2011, σ. 1.

      (3)  ΕΕ C 326 της 10.11.2011, σ. 1.

      (4)  ΕΕ C 332 της 14.11.2011, σ. 134.

      (5)  ΕΕ L 248 της 16.9.2002, σ. 1.

      ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
      της 10ης Μαΐου 2012
      το οποίο περιέχει τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2010, τμήμα VI — Ευρωπαϊκή Οικονομική και Κοινωνική Επιτροπή
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2010 (1),

                  —

                  έχοντας υπόψη τους ετήσιους λογαριασμούς της Ευρωπαϊκής Ένωσης για το οικονομικό έτος 2010 [COM(2011) 473 — C7-0261/2011] (2),

                  —

                  έχοντας υπόψη την ετήσια έκθεση της Ευρωπαϊκής Οικονομικής και Κοινωνικής Επιτροπής προς την αρμόδια για την απαλλαγή αρχή, σχετικά με τους εσωτερικούς ελέγχους που πραγματοποιήθηκαν το 2010,

                  —

                  έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2010, συνοδευόμενη από τις απαντήσεις των θεσμικών οργάνων (3),

                  —

                  έχοντας υπόψη τη δήλωση αξιοπιστίας (4), η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, που παρέχεται από το Ελεγκτικό Συνέδριο για το οικονομικό έτος 2010 σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη το άρθρο 314 παράγραφος 10 και τα άρθρα 317, 318 και 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως τα άρθρα 50, 86, 145, 146 και 147,

                  —

                  έχοντας υπόψη το άρθρο 77 και το παράρτημα VI του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού (A7-0092/2012),

                  1.

                  διαπιστώνει ότι το 2010 η Ευρωπαϊκή Οικονομική και Κοινωνική Επιτροπή (ΕΟΚΕ) διέθετε πιστώσεις ανάληψης υποχρεώσεων συνολικού ύψους 127 200 000 EUR (122 000 000 EUR το 2009) και ότι το ποσοστό εκτέλεσης των εν λόγω πιστώσεων ανήλθε στο ποσοστό του 98 % (98 % το 2009)· υπογραμμίζει ότι ο προϋπολογισμός της ΕΟΚΕ είναι καθαρά διοικητικός και αντιστοιχεί σε 70 % για τα πρόσωπα που συνδέονται με το όργανο και 30 % για τα ακίνητα, την επίπλωση, τον εξοπλισμό και τις διάφορες λειτουργικές δαπάνες·

                  2.

                  καλεί την ΕΟΚΕ να περιορίσει τις αυξήσεις των κονδυλίων της κατά τα επόμενα έτη σε ένα απόλυτο ελάχιστο και να χρηματοδοτήσει τις νέες ευρείες δραστηριότητες κυρίως μέσω περικοπών·

                  3.

                  υπενθυμίζει το αίτημα που διετύπωσε στο ψήφισμά του της 10ης Μαΐου 2011 (6) σχετικά με τη χορήγηση απαλλαγής στην ΕΟΚΑ για το οικονομικό έτος 2009, ήτοι να διενεργηθεί επειγόντως μια διεξοδική εξέταση των δαπανών όλων των τομέων δραστηριότητας για να εξασφαλισθεί ότι όλες οι δαπάνες αποφέρουν προστιθέμενη αξία προκειμένου να εντοπισθεί πού θα μπορούσαν να γίνουν περικοπές που θα μείωναν την πίεση επί του προϋπολογισμού κατά την περίοδο λιτότητας που διέρχεται η Ένωση·

                  4.

                  εκφράζει την ικανοποίησή του για το γεγονός ότι, στην ετήσια έκθεσή του, το Ελεγκτικό Συνέδριο έκρινε ότι, βάσει του λογιστικού ελέγχου που διενήργησε, οι πληρωμές σχετικά με το οικονομικό έτος που έληξε στις 31 Δεκεμβρίου 2010 για τις διοικητικές και άλλες δαπάνες των θεσμικών οργάνων δεν παρουσιάζουν, στο σύνολό τους, σημαντικά σφάλματα· στον τομέα «διοικητικές δαπάνες», το πλέον πιθανό ποσοστό σφάλματος εκτιμάται εν γένει σε 0,4 % (σημεία 7.9 και 7.10)·

                  5.

                  υπογραμμίζει ότι, στην ετήσια έκθεσή του για το 2010, το Ελεγκτικό Συνέδριο διετύπωσε παρατηρήσεις σχετικά με την επιστροφή των εξόδων ταξιδίου στα μέλη της ΕΟΚΕ και την ανάθεση συμβάσεων σε επίπεδο κλειστής διαδικασίας·

                  6.

                  σημειώνει με ικανοποίηση ότι, στις 6 Δεκεμβρίου 2011, το Προεδρείο της ΕΟΚΕ αποφάσισε τη μεταρρύθμιση του συστήματος επιστροφής των εξόδων ταξιδίου των μελών, η οποία αποσκοπεί συγκεκριμένα στην επιστροφή των τίτλων ταξιδίου αποκλειστικά και μόνο βάσει των πραγματικών εξόδων, ευθυγραμμίζει τις ημερήσιες αποζημιώσεις και τις αποζημιώσεις μεταφοράς σε εκείνες που καταβάλλει το Κοινοβούλιο και προβλέπει αντισταθμιστικές αποζημιώσεις για τον χρόνο που αφιερώνουν τα μέλη στην άσκηση των καθηκόντων τους και τα συναφή διοικητικά έξοδα, λαμβάνοντας υπόψη ότι τα μέλη της ΕΟΚΕ δεν απολάβουν καμίας αμοιβής ούτε συνταξιοδότησης εις βάρος του προϋπολογισμού της Ένωσης·

                  7.

                  ενθαρρύνει και αναμένει την ταχεία εφαρμογή της προαναφερθείσας απόφασης της 6ης Δεκεμβρίου 2011·

                  8.

                  εκπλήσσεται με τον υψηλό αριθμό πτήσεων μακράς απόστασης (κατά μέσον όρο 2 000 χλμ.), που χρέωσαν τα μέλη της ΕΟΚΕ το 2010· ζητεί από την ΕΟΚΕ να παράσχει λεπτομερή κατάλογο όλων των πτήσεων για τις οποίες υπεβλήθησαν τιμολόγια το 2010, όπου θα αναγράφονται το αεροδρόμιο αναχώρησης, οι ενδιάμεσες στάσεις, ο προορισμός, η διάρκεια της πτήσης και το κόστος που προέκυψε για τον ευρωπαίο φορολογούμενο·

                  9.

                  εκφράζει την ικανοποίησή του για το γεγονός ότι, κατά τη συνεδρίαση του Προεδρείου της ΕΟΚΕ στις 21 Φεβρουαρίου 2012, έγιναν τροποποιήσεις σε σχέση με τη βεβαίωση παρουσίας και την αποζημίωση για τη συμμετοχή στις βιντεοδιασκέψεις σύμφωνα με τις προτάσεις του Κοινοβουλίου (ισχυρότερη βάση για την αιτιολόγηση της αποζημίωσης που προβλέπει το άρθρο 12 της απόφασης του Προεδρείου της ΕΟΚΕ της 21ης Φεβρουαρίου 2012 σχετικά με την αποζημίωση των εξόδων και τα επιδόματα που λαμβάνουν τα μέλη της Επιτροπής και οι αντιπρόσωποι της συμβουλευτικής επιτροπής, καθώς και οι αναπληρωτές τους, και διαγραφή του σημείου σχετικά με τις βιντεοδιασκέψεις)· αναμένει τα αποτελέσματα των διαπραγματεύσεων μεταξύ της ΕΟΚΕ και του Συμβουλίου με στόχο την επίτευξη μιας οριστικής και ικανοποιητικής λύσης για όλα αυτά τα θέματα για τα οποία η απόφαση εξαρτάται από το Συμβούλιο·

                  10.

                  σημειώνει με ικανοποίηση την απόφαση του Προεδρείου της ΕΟΚΕ που προβλέπει τη δημοσίευση της δήλωσης οικονομικών συμφερόντων των μελών· διαπιστώνει με ικανοποίηση ότι η απόφαση αυτή έχει ήδη εφαρμοστεί·

                  11.

                  κρίνει χαροποιό το πρόσφατο και αυξανόμενο ενδιαφέρον των μελών της ΕΟΚΕ για τις χρηματοοικονομικές και δημοσιονομικές υποθέσεις, ειδικότερα στην ομάδα προϋπολογισμού, η οποία συμμετέχει πλήρως τόσο στην κατάρτιση του προϋπολογισμού όσο και στην εποπτεία της εκτέλεσής του· κρίνει ευκταίο να ενισχυθεί η συνεργασία των μελών της ΕΟΚΕ με την Επιτροπή Ελέγχου του Προϋπολογισμού του Κοινοβουλίου·

                  12.

                  εκφράζει την ικανοποίησή του για το γεγονός ότι οι δύο επιτροπές, η Επιτροπή των Περιφερειών και η ΕΟΚΕ, μπόρεσαν να αποκτήσουν το πιστοποιητικό EMAS (σύστημα περιβαλλοντικής διαχείρισης και ελέγχου της Ευρωπαϊκής Ένωσης) στις 27 Δεκεμβρίου 2011· κρίνει ότι θα ήταν ευκταίο να ενημερώνεται κάθε χρόνο σχετικά με τις προόδους που έχουν προβλεφθεί και/ή πραγματοποιηθεί για την περαιτέρω μείωση των αρνητικών περιβαλλοντικών επιπτώσεων που προκύπτουν από τις δραστηριότητες των επιτροπών·

                  13.

                  κρίνει ικανοποιητικό το αποτέλεσμα που απορρέει από την έκθεση ενδιάμεσης αξιολόγησης σχετικά με τη λειτουργία της συμφωνίας διοικητικής συνεργασίας μεταξύ της Επιτροπής των Περιφερειών και της ΕΟΚΕ· παρατηρεί κυρίως ότι η δημιουργία κοινών υπηρεσιών επέτρεψε στις δύο επιτροπές να επιτύχουν την εξοικονόμηση δημοσιονομικών πόρων· κρίνει ότι θα ήταν ευκταίο για τις δύο επιτροπές να θέσουν σε εφαρμογή τις συστάσεις όσον αφορά τον τομέα του προσωπικού (μεγαλύτερη εναρμόνιση των κανόνων), τις κοινωνικές και ιατρικές υπηρεσίες και τις εσωτερικές υπηρεσίες·

                  14.

                  προτείνει να εξασφαλιστεί μεγαλύτερη συμβατότητα των κονδυλίων προτεραιότητας των δύο επιτροπών· εκτιμά ότι τούτο θα οδηγήσει με τη σειρά του στην αύξηση των εξοικονομήσεων και σε περαιτέρω ενίσχυση της διοργανικής συνεργασίας·

                  15.

                  χαιρετίζει την απόφαση που ελήφθη από την ΕΟΚΕ στις 24 Απριλίου 2012 να προβεί σε αξιολόγηση του έργου της, ακολουθώντας το παράδειγμα της Επιτροπής των Περιφερειών (ΚΠΑ (7): πλαίσιο αυτο-αξιολόγησης των δημόσιων διοικήσεων), κατόπιν συστάσεως του παρόντος ψηφίσματος που εγκρίθηκε από την Επιτροπή Ελέγχου του Προϋπολογισμού στις 27 Μαρτίου 2012·

                  16.

                  σημειώνει επίσης με ικανοποίηση ότι η ΕΟΚΕ έλαβε δεόντως υπόψη τις παρατηρήσεις του Ελεγκτικού Συνεδρίου, ενώ έχει αποσταλεί σε όλους τους δευτερεύοντες διατάκτες υπενθύμιση των κύριων σημείων στα οποία πρέπει να δοθεί προσοχή κατά τις διαδικασίες ανάθεσης συμβάσεων· παρατηρεί επίσης ότι η ΕΟΚΕ θα εντείνει τις προσπάθειές της για να διασφαλισθεί, στις επιτροπές αξιολόγησης, η απαιτούμενη παρουσία εμπειρογνωμόνων σε θέματα δημόσιων συμβάσεων·

                  17.

                  καλεί την ΕΟΚΕ να βελτιώσει την ποιότητα της συνοπτικής κατάστασης δραστηριοτήτων της υπηρεσίας εσωτερικού ελέγχου, ώστε να μπορεί το Κοινοβούλιο να εκτιμήσει του μηχανισμούς εποπτείας και ελέγχου της ΕΟΚΕ· εμμένει στην άποψη ότι η συνοπτική κατάσταση θα πρέπει να είναι πλήρως ενημερωτική και ορθή· καλεί την ΕΟΚΕ να διαβιβάσει χωρίς καθυστέρηση αναδιατυπωμένη έκδοση του κειμένου στην αρμόδια επιτροπή του·

                  18.

                  έκρινε πολύ χρήσιμο το παράρτημα Δ της ετήσιας έκθεσης δραστηριοτήτων, στο οποίο περιλαμβάνονται οι δείκτες δραστηριοτήτων και επίδοσης· εκφράζει την ανησυχία του για το γεγονός ότι το 12,3 % της υπηρεσίας διερμηνείας ζητήθηκε να ακυρωθεί, με συνεπαγόμενο κόστος της τάξης των 913 344 EUR· επιθυμεί να ενημερωθεί σχετικά με τα επείγοντα μέτρα που έχουν ληφθεί για την επίλυση αυτού του προβλήματος·

                  19.

                  ζητεί τη βελτίωση του δημοσιονομικού σχεδιασμού και της δημοσιονομικής διαχείρισης για να αποφευχθούν παρόμοιες καταστάσεις στο μέλλον·

                  20.

                  προσδοκά ότι, στο μέλλον, η ετήσια έκθεση δραστηριοτήτων θα συμπληρωθεί με έναν διεξοδικό πίνακα του συνόλου των ανθρωπίνων πόρων που διαθέτει η ΕΟΚΕ, ανά κατηγορία, βαθμό, φύλο, συμμετοχή στην επαγγελματική εκπαίδευση και εθνικότητα·

                  21.

                  ζητεί εκ νέου από τον Διαμεσολαβητή να ενημερώσει την Επιτροπή Ελέγχου του Προϋπολογισμού σχετικά με τα αποτελέσματα των ερευνών που αφορούν τις διαδικασίες προαγωγών του προσωπικού·

                  22.

                  ζητεί να επισυνάπτονται όλες οι γνώμες της ΕΟΚΕ στους σχετικούς φακέλους.

         (1)  ΕΕ L 64 της 12.3.2010.

         (2)  ΕΕ C 332 της 14.11.2011, σ. 1.

         (3)  ΕΕ C 326 της 10.11.2011, σ. 1.

         (4)  ΕΕ C 332 της 14.11.2011, σ. 134.

         (5)  ΕΕ L 248 της 16.9.2002, σ. 1.

         (6)  ΕΕ L 250 της 27.9.2011, σ. 98.

         (7)  Κοινό Ευρωπαϊκό Πλαίσιο Αναφοράς, Ευρωπαϊκό Ινστιτούτο Δημόσιας Διοίκησης, Μάαστριχτ 2006.


title: 2013/582/ΕΕ: Απόφαση του Ευρωπαϊκού Κοινοβουλίου, της 17ης Απριλίου 2013 , σχετικά με τη χορήγηση απαλλαγής όσον αφορά την εκτέλεση του προϋπολογισμού του Ευρωπαϊκού Ινστιτούτου Καινοτομίας και Τεχνολογίας για το οικονομικό έτος 2011#Ψήφισμα του Ευρωπαϊκού Κοινοβουλίου, της 17ης Απριλίου 2013 , που περιέχει τις παρατηρήσεις οι οποίες αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Ινστιτούτου Καινοτομίας και Τεχνολογίας για το οικονομικό έτος 2011

text:
               16.11.2013

               EL

               Επίσημη Εφημερίδα της Ευρωπαϊκής Ένωσης

               L 308/248

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 17ης Απριλίου 2013
   σχετικά με τη χορήγηση απαλλαγής όσον αφορά την εκτέλεση του προϋπολογισμού του Ευρωπαϊκού Ινστιτούτου Καινοτομίας και Τεχνολογίας για το οικονομικό έτος 2011
   (2013/582/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Ινστιτούτου Καινοτομίας και Τεχνολογίας για το οικονομικό έτος 2011,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Ινστιτούτου Καινοτομίας και Τεχνολογίας για το οικονομικό έτος 2011, που συνοδεύεται από τις απαντήσεις του Ινστιτούτου (1),

               —

               έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 – C7-0041/2013),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη τον κανονισμό (ΕΚ) αριθ. 294/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για την ίδρυση του Ευρωπαϊκού Ινστιτούτου Καινοτομίας και Τεχνολογίας (4), και ιδίως το άρθρο 21,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A7–0108/2013),

               1.

               χορηγεί απαλλαγή στο διευθυντή του Ευρωπαϊκού Ινστιτούτου Καινοτομίας και Τεχνολογίας όσον αφορά την εκτέλεση του προϋπολογισμού του Ινστιτούτου για το οικονομικό έτος 2011·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον Πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο μέρος της, στον διευθυντή του Ευρωπαϊκού Ινστιτούτου Καινοτομίας και Τεχνολογίας, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 388 της 15.12.2012, σ. 110.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 97 της 9.4.2008, σ. 1.

      (5)  ΕΕ L 357 της 31.12.2002, σ. 72.

      ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
      της 17ης Απριλίου 2013
      που περιέχει τις παρατηρήσεις οι οποίες αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Ινστιτούτου Καινοτομίας και Τεχνολογίας για το οικονομικό έτος 2011
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς του Ευρωπαϊκού Ινστιτούτου Καινοτομίας και Τεχνολογίας, για το οικονομικό έτος 2011,

                  —

                  έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Ινστιτούτου Καινοτομίας και Τεχνολογίας για το οικονομικό έτος 2011, που συνοδεύεται από τις απαντήσεις του Ινστιτούτου (1),

                  —

                  έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 – C7-0041/2013),

                  —

                  έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

                  —

                  έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως άρθρο 208,

                  —

                  έχοντας υπόψη τον κανονισμό (ΕΚ) αριθ. 294/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για την ίδρυση του Ευρωπαϊκού Ινστιτούτου Καινοτομίας και Τεχνολογίας (4), και ιδίως το άρθρο 21,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ειδικότερα το άρθρο 94,

                  —

                  έχοντας υπόψη το άρθρο 77 και το παράρτημα VI του κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού (A7-0108/2013),

                  Α.

                  λαμβάνοντας υπόψη ότι το Ελεγκτικό Συνέδριο αναφέρει πως απεκόμισε εύλογη βεβαιότητα ότι οι ετήσιοι λογαριασμοί του Ευρωπαϊκού Ινστιτούτου Καινοτομίας και Τεχνολογίας («το Ινστιτούτο») για το οικονομικό έτος 2011 είναι αξιόπιστοι και οι πράξεις στις οποίες βασίζονται είναι νόμιμες και κανονικές·

                  Β.

                  λαμβάνοντας υπόψη ότι το Ινστιτούτο, με έδρα τη Βουδαπέστη, ιδρύθηκε με τον κανονισμό (ΕΚ) αριθ. 294/2008·

                  Γ.

                  λαμβάνοντας υπόψη ότι η Επιτροπή παραχώρησε οικονομική αυτονομία στο Ινστιτούτο στις 8 Ιουνίου 2011·

                  Δ.

                  λαμβάνοντας υπόψη ότι το 2011 ήταν το πρώτο έτος κατά το οποίο το Ελεγκτικό Συνέδριο δημοσίευσε έκθεση σχετικά με τους ετήσιους λογαριασμούς του Ινστιτούτου· λαμβάνοντας υπόψη ότι, συνεπώς, ο έλεγχος για το οικονομικό έτος 2011 αφορά το χρονικό διάστημα από τις 8 Ιουνίου έως τις 31 Δεκεμβρίου 2011·

                  Ε.

                  λαμβάνοντας υπόψη ότι ο συνολικός προϋπολογισμός του Ινστιτούτου για το οικονομικό έτος 2011 ανήλθε σε 64 294 640 ευρώ·

                  ΣΤ.

                  λαμβάνοντας υπόψη ότι οι επιχορηγήσεις αντιστοιχούν περίπου στο 90 % του προϋπολογισμού του Ινστιτούτου και ότι, συνεπώς, ο αντίκτυπός τους στην εκτέλεση του προϋπολογισμού είναι σημαντικός, λαμβάνοντας υπόψη ότι οι επιχορηγήσεις των Κοινοτήτων Γνώσης και Καινοτομίας (ΚΓΚ) έφτασαν τα 56 847 080 ευρώ·

                  Ζ.

                  λαμβάνοντας υπόψη ότι, σύμφωνα με τον ιδρυτικό του κανονισμό, ο προϋπολογισμός του Ινστιτούτου για το 2011 χρηματοδοτήθηκε από μία επιχορήγηση της Ένωσης, μία συνεισφορά των κρατών της Ευρωπαϊκής Ζώνης Ελεύθερων Συναλλαγών (ΕΖΕΣ), και μια συνεισφορά του κράτους μέλους υποδοχής·

                  Η.

                  λαμβάνοντας υπόψη ότι, στις 23 Μαρτίου 2010, το Ινστιτούτο υπέγραψε συμφωνία φιλοξενίας με την κυβέρνηση της Δημοκρατίας της Ουγγαρίας·

                  Θ.

                  λαμβάνοντας υπόψη ότι στο τέλος του 2011, το Ινστιτούτο είχε θετικό υπόλοιπο εκτέλεσης του προϋπολογισμού, ύψους 1 824 955,81 ευρώ (6)· λαμβάνοντας υπόψη ότι το Ινστιτούτο αναγνωρίζει το αποτέλεσμα αυτό ως ενδεχόμενη απαίτηση· λαμβάνοντας ακόμη υπόψη ότι, σύμφωνα με τις κατευθυντήριες γραμμές που εξέδωσαν οι λογιστικές υπηρεσίες της Επιτροπής, το αρνητικό δημοσιονομικό αποτέλεσμα δεν θα πρέπει να καταγραφεί ως απαιτητό εις βάρος της Επιτροπής, δεδομένου ότι, τα ποσά που μεταφέρονται, συνήθως ακυρώνονται εν μέρει·

                  Ι.

                  λαμβάνοντας υπόψη ότι, το 2010 και το 2011, το Ινστιτούτο και η ΓΔ με την οποία αυτό συνεργάζεται, δηλαδή η Γενική Διεύθυνση Παιδείας και Πολιτισμού, εργάστηκαν από κοινού για τη διαμόρφωση των κατάλληλων εσωτερικών δομών και διαδικασιών που θα επιτρέπουν στο Ινστιτούτο να διαχειρίζεται πόρους της Ένωσης σύμφωνα με τις αρχές της χρηστής δημοσιονομικής διαχείρισης και να πληροί τις ελάχιστες προϋποθέσεις της οικονομικής αυτονομίας του· λαμβάνοντας υπόψη ότι οι προϋποθέσεις αυτές (7) ορίστηκαν έτσι ώστε να εξασφαλίζουν:

                              —

                              αποτελεσματικό διαχωρισμό των καθηκόντων του διατάκτη και του υπολόγου,

                              —

                              λογιστικό σύστημα που επιτρέπει την επαλήθευση της χρήσης των πόρων και αποτυπώνει τη χρήση αυτή στις δημοσιονομικές καταστάσεις της Ένωσης,

                              —

                              κατάλληλη διαδικασία πληρωμών για την εξασφάλιση της χρηστής διαχείρισης των πόρων της Ένωσης,

                  1.

                  εκφράζει ικανοποίηση για την έκθεση του Ελεγκτικού Συνεδρίου σχετικά με τους ετήσιους λογαριασμούς του Ινστιτούτου για το οικονομικό έτος 2011·

         Δημοσιονομική και χρηματοοικονομική διαχείριση

                  2.

                  υπενθυμίζει ότι, σύμφωνα με τους ετήσιους λογαριασμούς, ο συνολικός προϋπολογισμός του Ινστιτούτου για το 2011 ανήλθε σε 64 294 640 ευρώ ·

                  3.

                  διαπιστώνει από τους ετήσιους λογαριασμούς ότι ο προϋπολογισμός του Ινστιτούτου για το 2011, όσον αφορά την περίοδο δημοσιονομικής αυτονομίας του (Ιούνιος-Δεκέμβριος), ανήλθε σε 9 794 873,70 ευρώ·

                  4.

                  επισημαίνει ότι, με βάση τους ετήσιους λογαριασμούς, η συνεισφορά της Ένωσης για την περίοδο δημοσιονομικής αυτονομίας ήταν 8 234 873 ευρώ· επισημαίνει επίσης ότι η συνεισφορά αυτή περιλαμβάνει 191 433,87 ευρώ που διατέθηκαν από τις χώρες ΕΖΕΣ, μια συνεισφορά την οποία εισπράττει η Επιτροπή και, στη συνέχεια, τη μεταβιβάζει στο Ινστιτούτο μαζί με την επιδότηση εκ μέρους της Ένωσης·

                  5.

                  υπενθυμίζει ότι, στις 23 Μαρτίου 2010, το Ινστιτούτο υπέγραψε συμφωνία φιλοξενίας με την κυβέρνηση της Δημοκρατίας της Ουγγαρίας, υπενθυμίζει ότι, στο πλαίσιο της συμφωνίας αυτής, η χώρα υποδοχής αναλαμβάνει να συμβάλλει στις δαπάνες προσωπικού του Ινστιτούτου, καλύπτοντας τις δαπάνες μισθοδοσίας 20 υπαλλήλων για πέντε χρόνια· επισημαίνει ακόμη ότι η συνεισφορά από το 2011 θα καταβληθεί σε πέντε ετήσιες δόσεις των 1 560 000 ευρώ·

         Σύστημα λογιστικής

                  6.

                  διαπιστώνει από τους ετήσιους λογαριασμούς ότι στις 8 Ιουνίου 2011 το Ινστιτούτο υιοθέτησε τη λογιστική σε δεδουλευμένη βάση (ABAC), δηλαδή το λογιστικό σύστημα που χρησιμοποιεί η Επιτροπή για τον προϋπολογισμό· επισημαίνει, περαιτέρω, ότι στις 8 Ιουνίου 2011 το σύστημα διαχείρισης συμβάσεων άρχισε να καλύπτεται από το ABAC Contracts·

                  7.

                  επισημαίνει ότι, με βάση τους ετήσιους λογαριασμούς, το Ινστιτούτο υιοθέτησε το σύστημα SAP στις 8 Ιουνίου 2011, το οποίο είναι το σύστημα που χρησιμοποιείται από την Επιτροπή και συνδέεται άμεσα με το ABAC· επισημαίνει επίσης ότι μεταξύ 1ης Ιανουαρίου και 7ης Ιουνίου 2011, το Ινστιτούτο χρησιμοποίησε το λογιστικό σύστημα της ΓΔ με την οποία συνεργάζεται·

                  8.

                  επισημαίνει ότι, με βάση τους ετήσιους λογαριασμούς, από τις 19 Δεκεμβρίου 2011 το σύστημα διαχείρισης περιουσιακών στοιχείων καλύπτεται από το ABAC Assets·

         Αναλήψεις υποχρεώσεων

                  9.

                  επισημαίνει, με βάση τους ετήσιους λογαριασμούς (8), ότι ο βαθμός εκτέλεσης για το σύνολο του έτους βρίσκεται στο 97,21 % για τις πιστώσεις ανάληψης υποχρεώσεων, στο 83,83 % για τις πιστώσεις πληρωμών και στο 67,33 % για τις πληρωμές έναντι υποχρεώσεων·

                  10.

                  σημειώνει ότι ο βαθμός εκτέλεσης για την περίοδο δημοσιονομικής αυτονομίας βρίσκεται στο 92,81 % για τις πιστώσεις ανάληψης υποχρεώσεων, στο 24,70 % για τις πιστώσεις πληρωμών και στο 11,48 % για τις πληρωμές έναντι υποχρεώσεων· καλεί το Ινστιτούτο να ενημερώσει την αρμόδια για τη χορήγηση απαλλαγής αρχή σχετικά με τα μέτρα που πρόκειται να λάβει για να αντιμετωπίσει την αδυναμία αυτή, δεδομένου ότι τα χαμηλά ποσοστά εκτέλεσης μαρτυρούν δυσχέρειες σε επίπεδο προγραμματισμού και εκτέλεσης του προϋπολογισμού·

                  11.

                  διαπιστώνει ότι ο βαθμός εκτέλεσης των αναλήψεων υποχρεώσεων στο πλαίσιο του Τίτλου I («Δαπάνες προσωπικού») για ολόκληρο το έτος ανέρχεται σε 73,28 %, ενώ ο βαθμός εκτέλεσης των πληρωμών για ανειλημμένες υποχρεώσεις αντιστοιχεί ανέρχεται σε 92,79 %·

                  12.

                  επισημαίνει ότι το ποσοστό εκτέλεσης των αναλήψεων υποχρεώσεων στο πλαίσιο του Τίτλου I («Δαπάνες προσωπικού») για την περίοδο δημοσιονομικής αυτονομίας αντιστοιχεί στο 63,36 %, ενώ το ποσοστό εκτέλεσης των πληρωμών για ανειλημμένες υποχρεώσεις είναι 88,56 %· καλεί το Ινστιτούτο να ενημερώσει την αρμόδια για την απαλλαγή αρχή σχετικά με τα μέτρα που πρόκειται να λάβει για να αντιμετωπίσει την αδυναμία αυτή, δεδομένου ότι τα χαμηλά ποσοστά εκτέλεσης μαρτυρούν δυσχέρειες σε επίπεδο προγραμματισμού και εκτέλεσης του προϋπολογισμού·

                  13.

                  διαπιστώνει, με βάση τους ετήσιους λογαριασμούς, ότι το ποσοστό εκτέλεσης των πιστώσεων στο πλαίσιο του Τίτλου II («Δαπάνες λειτουργίας») στα τέλη του 2011 ανερχόταν σε 72,41 % για τις πιστώσεις ανάληψης υποχρεώσεων και 47,77 % για τις πιστώσεις πληρωμών· καλεί το Ινστιτούτο να ενημερώσει την αρμόδια για την απαλλαγή αρχή σχετικά με τα μέτρα που πρόκειται να λάβει για να αντιμετωπίσει την αδυναμία αυτή, δεδομένου ότι τα χαμηλά ποσοστά εκτέλεσης μαρτυρούν δυσχέρειες σε επίπεδο προγραμματισμού και εκτέλεσης του προϋπολογισμού·

                  14.

                  επισημαίνει ότι το ποσοστό εκτέλεσης των αναλήψεων υποχρεώσεων στο πλαίσιο του Τίτλου II («Δαπάνες λειτουργίας») για την περίοδο δημοσιονομικής αυτονομίας ανέρχεται σε 70,32 %, ενώ το ποσοστό εκτέλεσης των πληρωμών για ανειλημμένες υποχρεώσεις είναι 42,13 %· καλεί το Ινστιτούτο να ενημερώσει την αρμόδια για την απαλλαγή αρχή σχετικά με τα μέτρα που πρόκειται να λάβει για να αντιμετωπίσει την αδυναμία αυτή, δεδομένου ότι τα χαμηλά ποσοστά εκτέλεσης μαρτυρούν δυσχέρειες σε επίπεδο προγραμματισμού και εκτέλεσης του προϋπολογισμού·

                  15.

                  διαπιστώνει ότι το ποσοστό εκτέλεσης των αναλήψεων υποχρεώσεων στο πλαίσιο του Τίτλου III («Επιχειρησιακές δαπάνες») για ολόκληρο το έτος ανέρχεται σε 99,32 %, ενώ το ποσοστό εκτέλεσης των πληρωμών για ανειλημμένες υποχρεώσεις είναι 66,39 %· επισημαίνει, ακόμα, ότι το ποσοστό εκτέλεσης των πιστώσεων ανάληψης υποχρεώσεων τόσο για τις επιχορηγήσεις των Κοινοτήτων Γνώσης και Καινοτομίας όσο και για το Ίδρυμα του Ινστιτούτου είναι το 100 %, το δε ποσοστό 66,39 % στις πληρωμές για αναλήψεις υποχρεώσεων για επιχειρησιακές δαπάνες ήταν αποτέλεσμα του γεγονότος ότι δεν είχε πραγματοποιηθεί προκαταβολική πληρωμή για τις πρόσθετες επιχορηγήσεις από τη δεύτερη μεταφορά, τον Αύγουστο·

                  16.

                  διαπιστώνει ότι το ποσοστό εκτέλεσης των αναλήψεων υποχρεώσεων στο πλαίσιο του Τίτλου III («Επιχειρησιακές δαπάνες») για την περίοδο δημοσιονομικής αυτονομίας ανήλθε σε 98,09 %, ενώ το ποσοστό εκτέλεσης των πληρωμών για ανειλημμένες υποχρεώσεις είναι πολύ χαμηλός, 3,46 %· καλεί το Ινστιτούτο να ενημερώσει την αρμόδια για την απαλλαγή αρχή σχετικά με τα μέτρα που πρόκειται να λάβει για να αντιμετωπίσει την αδυναμία αυτή, δεδομένου ότι τα χαμηλά ποσοστά εκτέλεσης μαρτυρούν δυσχέρειες σε επίπεδο προγραμματισμού και εκτέλεσης του προϋπολογισμού·

                  17.

                  επισημαίνει ότι, με βάση την έκθεση του Ελεγκτικού Συνεδρίου, η Επιτροπή (Γενική Διεύθυνση Εκπαίδευσης και Πολιτισμού) και το Ινστιτούτο υπέγραφαν συστηματικά συμφωνίες επιχορήγησης βάσει των οποίων πραγματοποιήθηκαν πληρωμές κατά το 2011, μετά την υλοποίηση των περισσότερων σχετικών δραστηριοτήτων· παρατηρεί, ακόμα, ότι από τον Σεπτέμβριο έως τον Δεκέμβριο του 2011, το Ινστιτούτο πραγματοποίησε τελικές πληρωμές ύψους 4 200 000 ευρώ, βάσει τριών συμφωνιών επιχορήγησης οι οποίες υπεγράφησαν πολύ μετά την έναρξη των δραστηριοτήτων· καλεί το Ινστιτούτο να ενημερώσει την αρμόδια για την απαλλαγή αρχή σχετικά με τις ενέργειες στις οποίες πρόκειται να προβεί προκειμένου να αντιμετωπίσει την ανεπάρκεια αυτή, η οποία συνιστά πρόβλημα όσον αφορά τη χρηστή δημοσιονομική διαχείριση·

         Μεταφορές σε επόμενο οικονομικό έτος

                  18.

                  επισημαίνει ότι συνολικό ποσό 4 500 000 ευρώ πιστώσεων πληρωμών μεταφέρθηκε από τον προϋπολογισμό του 2010 σε αυτόν του 2011, στη θέση 3 100 (επιχορηγήσεις των Κοινοτήτων Γνώσης και Καινοτομίας)· επισημαίνει, ακόμα, την πραγματοποίηση πληρωμών ύψους 3 780 634,25 ευρώ, που αντιστοιχεί σε ποσοστό εκτέλεσης πληρωμών για ανειλημμένες υποχρεώσεις 84,01 % στο τέλος του 2011·

                  19.

                  παρατηρεί ότι πιστώσεις πληρωμών ύψους 21 903 441,85 ευρώ μεταφέρθηκαν αυτόματα από το 2011 στο 2012, ως εξής: 0,97 % για δαπάνες προσωπικού, 2,25 % για διοικητικές δαπάνες και, κυρίως, 96,79 %, για λειτουργικές δαπάνες· ζητεί από το Ινστιτούτο να ενημερώσει την αρμόδια για την απαλλαγή αρχή σχετικά με τις ενέργειες στις οποίες πρόκειται να προβεί προκειμένου να αντιμετωπίσει την ανεπάρκεια αυτή, δεδομένου ότι το επίπεδο των μεταφορών είναι υπερβολικό και δεν σέβεται την αρχή του ετήσιου χαρακτήρα του προϋπολογισμού·

                  20.

                  παρατηρεί ότι πιστώσεις πληρωμών ύψους 3 778 942,31 ευρώ μεταφέρθηκαν κατά τρόπο μη αυτόματο από το 2011 στο 2012, καθώς στο τέλος του 2011 το Ινστιτούτο είχε ορισμένες αναλήψεις υποχρεώσεων που αντιστοιχούσαν σε υποχρεώσεις βάσει ορθών συμβάσεων αλλά για τις οποίες δεν είχαν εκτελεστεί πλήρεις ή μερικές πληρωμές στη διάρκεια του 2011· καλεί το Ινστιτούτο να ενημερώσει την αρμόδια για την απαλλαγή αρχή σχετικά με τα μέτρα που πρόκειται να λάβει για να αντιμετωπίσει την αδυναμία αυτή·

         Διαδικασίες πρόσληψης

                  21.

                  σημειώνει, από την Ετήσια Έκθεση Δραστηριοτήτων, ότι στο τέλος του 2011 είχαν καλυφθεί 40 θέσεις (23 έκτακτων υπαλλήλων και 17 συμβασιούχων υπαλλήλων), γεγονός που δείχνει αύξηση κατά 66 % σε σύγκριση με τις 24 θέσεις που είχαν καλυφθεί στο τέλος του 2010·

                  22.

                  επισημαίνει ότι, πέρα από την αύξηση του προσωπικού, τον Σεπτέμβριο του 2011 καθιερώθηκε μια νέα οργανωτική δομή ώστε να διατεθεί επαρκής αριθμός εργαζομένων για την ενίσχυση, ιδίως, των διοικητικών και των οριζόντιων δραστηριοτήτων, του σχεδιασμού και της εκτέλεσης του προϋπολογισμού, της διαχείρισης ανθρώπινων πόρων και των εργασιών λογιστικής και εσωτερικών ελέγχων, και δημιουργήθηκε έτσι μια ισχυρή βάση για την υποστήριξη των εργασιών του Ινστιτούτου·

                  23.

                  διαπιστώνει, από την Ετήσια Έκθεση Δραστηριοτήτων, ότι ο νέος διευθυντής άρχισε να εργάζεται στο Ινστιτούτο την 1η Ιουλίου 2011·

                  24.

                  παραπέμπει, όσον αφορά περαιτέρω παρατηρήσεις οριζόντιου χαρακτήρα που συνοδεύουν την απόφασή του περί απαλλαγής, στο ψήφισμά του της 17ης Απριλίου 2013 (9) σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

         (1)  ΕΕ C 388 της 15.12.2012, σ. 110.

         (2)  ΕΕ L 248 της 16.9.2002, σ. 1.

         (3)  ΕΕ L 298 της 26.10.2012, σ. 1.

         (4)  ΕΕ L 97 της 9.4.2008, σ. 1.

         (5)  ΕΕ L 357 της 31.12.2002, σ. 72.

         (6)  Ετήσιοι λογαριασμοί 2011, σ. 23.

         (7)  Απόφαση C (2009) 10145 της Επιτροπής της 17ης Δεκεμβρίου 2009.

         (8)  Ετήσιοι λογαριασμοί 2011, σ. 34.

         (9)  Κείμενα που εγκρίθηκαν, P7_TA(2013)0134 (βλέπε σελίδα 374 της παρούσας Επίσημης Εφημερίδας).


title: 2012/620/ΕΕ: Απόφαση του Ευρωπαϊκού Κοινοβουλίου, της 10ης Μαΐου 2012 , σχετικά με την απαλλαγή όσον αφορά την εκτέλεση του προϋπολογισμού της Ευρωπαϊκής Αρχής για την Ασφάλεια των Τροφίμων για το οικονομικό έτος 2010#Ψήφισμα του Ευρωπαϊκού Κοινοβουλίου, της 10ης Μαΐου 2012 , το οποίο περιέχει τις παρατηρήσεις οι οποίες αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού της Ευρωπαϊκής Αρχής για την Ασφάλεια των Τροφίμων για το οικονομικό έτος 2010

text:
               17.10.2012

               EL

               Επίσημη Εφημερίδα της Ευρωπαϊκής Ένωσης

               L 286/367

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2012
   σχετικά με την απαλλαγή όσον αφορά την εκτέλεση του προϋπολογισμού της Ευρωπαϊκής Αρχής για την Ασφάλεια των Τροφίμων για το οικονομικό έτος 2010
   (2012/620/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς της Ευρωπαϊκής Αρχής για την Ασφάλεια των Τροφίμων για το οικονομικό έτος 2010,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της Ευρωπαϊκής Αρχής για την Ασφάλεια των Τροφίμων για το οικονομικό έτος 2010, συνοδευόμενη από τις απαντήσεις της Αρχής (1),

               —

               έχοντας υπόψη τη σύσταση του Συμβουλίου της 21ης Φεβρουαρίου 2012 (06083/2012 — C7-0051/2012),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου (3) για την ίδρυση της Ευρωπαϊκής Αρχής για την Ασφάλεια των Τροφίμων, και ιδίως το άρθρο 44,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A7-0106/2012),

               1.

               αναβάλλει την απόφασή του για τη χορήγηση απαλλαγής στη διευθύνουσα σύμβουλο της Ευρωπαϊκής Αρχής για την Ασφάλεια των Τροφίμων όσον αφορά την εκτέλεση του προϋπολογισμού της Αρχής για το οικονομικό έτος 2010·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο μέρος της, στη διευθύνουσα σύμβουλο της Ευρωπαϊκής Αρχής για την Ασφάλεια των Τροφίμων, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 366 της 15.12.2011, σ. 106.

      (2)  ΕΕ L 248 της 16.9.2002, σ. 1.

      (3)  ΕΕ L 31 της 1.2.2002, σ. 1.

      (4)  ΕΕ L 357 της 31.12.2002, σ. 72.

      ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
      της 10ης Μαΐου 2012
      το οποίο περιέχει τις παρατηρήσεις οι οποίες αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού της Ευρωπαϊκής Αρχής για την Ασφάλεια των Τροφίμων για το οικονομικό έτος 2010
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς της Ευρωπαϊκής Αρχής για την Ασφάλεια των Τροφίμων για το οικονομικό έτος 2010,

                  —

                  έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της Ευρωπαϊκής Αρχής για την Ασφάλεια των Τροφίμων για το οικονομικό έτος 2010, συνοδευόμενη από τις απαντήσεις της Αρχής (1),

                  —

                  έχοντας υπόψη τη σύσταση του Συμβουλίου της 21ης Φεβρουαρίου 2012 (06083/2012 — C7-0051/2012),

                  —

                  έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

                  —

                  έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου (3) για την ίδρυση της Ευρωπαϊκής Αρχής για την Ασφάλεια των Τροφίμων, και ιδίως το άρθρο 44,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

                  —

                  έχοντας υπόψη το άρθρο 77 και το παράρτημα VI του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A7-0106/2012),

                  A.

                  λαμβάνοντας υπόψη ότι το Ελεγκτικό Συνέδριο επισημαίνει πως έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος 2010 είναι αξιόπιστοι και ότι οι υποκείμενες πράξεις είναι νόμιμες και κανονικές,

                  B.

                  λαμβάνοντας υπόψη ότι, στις 10 Μαΐου 2011, το Κοινοβούλιο χορήγησε απαλλαγή στη διευθύνουσα σύμβουλο της Ευρωπαϊκής Αρχής για την Ασφάλεια των Τροφίμων όσον αφορά την εκτέλεση του προϋπολογισμού της Αρχής για το οικονομικό έτος 2009 (5), στο δε συνοδευτικό ψήφισμα της απόφασης περί απαλλαγής, μεταξύ άλλων,

                              —

                              κάλεσε την Αρχή να ενισχύσει τις διεργασίες του προϋπολογισμού που έχουν σχέση με τις διαχωριζόμενες πιστώσεις του και τον σχεδιασμό και την παρακολούθηση της πολυετούς εκτέλεσής τους,

                              —

                              παρότρυνε επιπλέον την Αρχή να βελτιώσει τη διαχείριση του προϋπολογισμού της ούτως ώστε να μειωθούν τα μεγάλα ποσά μεταφορών από έτος σε έτος,

                              —

                              κάλεσε την Αρχή να δρομολογήσει έρευνα για ενδεχόμενη σύγκρουση συμφερόντων όσον αφορά τους κορυφαίους της επιστήμονες, τα μέλη του διοικητικού συμβουλίου και της επιστημονικής ομάδας, ούτως ώστε να εντοπίζονται ενδεχόμενες παραλείψεις στις δηλώσεις συμφερόντων και να αναλαμβάνεται δράση εγκαίρως επί του θέματος,

                  Γ.

                  λαμβάνοντας υπόψη ότι ο συνολικός προϋπολογισμός της Αρχής για το έτος 2010 ανήλθε σε 74 700 000 EUR έναντι 71 400 000 EUR το 2009, γεγονός που συνιστά αύξηση κατά 4,6 %· λαμβάνοντας υπόψη ότι η αρχική συνεισφορά της Ένωσης στον προϋπολογισμό της Αρχής για το έτος 2010 ανερχόταν σε 69 041 000 EUR, γεγονός που συνιστά αύξηση κατά 4,36 % σε σχέση με την αρχική συνεισφορά το 2009 (6)·

                  Δ.

                  λαμβάνοντας υπόψη ότι ο φόρτος εργασίας εξακολουθεί να αυξάνει τόσο σε όγκο όσο και σε πολυπλοκότητα, καθόσον εγκρίθηκαν περισσότερες από 560 επιστημονικές υλοποιήσεις·

         Δημοσιονομική και χρηματοοικονομική διαχείριση

                  1.

                  υπενθυμίζει ότι η αρχική συνεισφορά της Ένωσης στον προϋπολογισμό της Αρχής για το 2010 ανερχόταν σε 69 041 000 EUR· σημειώνει, ωστόσο, ότι 3 950 000 EUR προερχόμενα από ανάκτηση πλεονασμάτων προστέθηκαν στο ποσό αυτό, με αποτέλεσμα η συνολική συνεισφορά της Ένωσης για το 2010 να ανέρχεται σε 72 991 000 EUR·

                  2.

                  σημειώνει, με βάση την ετήσια έκθεση δραστηριοτήτων της Αρχής, ότι, το 2010, το ποσοστό εκτέλεσης του προϋπολογισμού της Αρχής ανήλθε στο 98,8 % όσον αφορά τις πιστώσεις ανάληψης υποχρεώσεων και σε 83,5 % όσον αφορά τις πιστώσεις πληρωμών· σημειώνει ότι το ποσοστό εκτέλεσης του προϋπολογισμού όσον αφορά τις πιστώσεις του τίτλου Ι (Προσωπικό) και του τίτλου ΙΙ (Υποδομές) ανήλθε στο 100 %, ενώ όσον αφορά τις πιστώσεις του τίτλου ΙΙΙ (Επιχειρήσεις) έφθασε στο 96,5 %·

                  3.

                  σημειώνει, ωστόσο, με βάση την αυτή έκθεση, ότι, το 2010, η Αρχή σημείωσε ποσοστό εκτέλεσης όσον αφορά τις πιστώσεις πληρωμών μόνον 83,5 %, δηλαδή ποσοστό 11 % χαμηλότερο από τον στόχο που είχε θέσει η Αρχή· διαπιστώνει, με βάση σχόλια της Αρχής, ότι το ποσοστό εκτέλεσης όσον αφορά τις πιστώσεις πληρωμών είναι χαμηλότερο από το αναμενόμενο για τους ακόλουθους δύο λόγους:

                              —

                              μεγάλα σχέδια επεξεργασίας δεδομένων και επιχειρησιακής υποστήριξης των τεχνολογιών των πληροφοριών άρχισαν τον Νοέμβριο του 2010 και, ως εκ τούτου, πληρωμές ύψους 4 300 000 EUR ενεργοποιήθηκαν μόλις το 2011·

                              —

                              οι καθυστερήσεις στην ανάθεση συμβάσεων στον τομέα των δραστηριοτήτων επιστημονικής συνεργασίας και τα χαμηλότερα επίπεδα πληρωμών στο πλαίσιο του υφισταμένου προγράμματος επιδοτήσεων και ανάθεσης συμβάσεων οδήγησαν σε υποχρησιμοποίηση των σχετικών διαχωριζόμενων πιστώσεων ύψους 1 300 000 EUR·

                              —

                              πληρωμές ύψους 1 100 000 EUR για συγκεκριμένα σχέδια στους τομείς της διοίκησης και της επικοινωνίας αναβλήθηκαν για το 2011·

                  4.

                  σημειώνει ότι, σύμφωνα με την Αρχή, τα στοιχεία σχετικά με την εκτέλεση του προϋπολογισμού υποβάλλονταν στο διοικητικό συμβούλιο σε μηνιαία βάση, επισημαίνονταν οι αποκλίσεις από τους στόχους εκτέλεσης του προϋπολογισμού ανά δραστηριότητα ή σε σχέση με το πρόγραμμα επιστημονικής συνεργασίας και αναλαμβάνονταν διορθωτικές δράσεις·

                  5.

                  παροτρύνει, ωστόσο, την Αρχή να αναλάβει περαιτέρω δράσεις που θα επιτρέψουν να επιτευχθεί ικανοποιητική εκτέλεση του προϋπολογισμού όσον αφορά τόσο τις πιστώσεις ανάληψης υποχρεώσεων όσο και τις πιστώσεις πληρωμών, καθώς και να ενημερώσει την αρμόδια για την απαλλαγή αρχή σχετικά με την πρόοδο που επιτυγχάνεται·

                  6.

                  σημειώνει ότι, σύμφωνα με την Αρχή, η μετάβαση στο σύστημα λογιστικής σε δεδουλευμένη βάση (ABAC) είχε προγραμματιστεί, κατ’ εφαρμογήν του χρονοδιαγράμματος της Επιτροπής, για τον Σεπτέμβριο του 2011 και εφαρμόστηκε όπως είχε προβλεφθεί·

                  7.

                  θεωρεί απαράδεκτο το γεγονός ότι, ενώ το διοικητικό συμβούλιο της Αρχής αποτελείται μόνον από 15 μέλη, κάθε συνεδρίαση κοστίζει κατά μέσο όρο 92 630 EUR, δηλαδή 6 175 EUR ανά μέλος· υπογραμμίζει ότι το ποσόν αυτό είναι σχεδόν τρεις φορές υψηλότερο από το ποσόν του δεύτερου δαπανηρότερου διοικητικού συμβουλίου αποκεντρωμένου οργανισμού· είναι της άποψης ότι το κόστος των συνεδριάσεων του διοικητικού συμβουλίου είναι υπερβολικό και πρέπει να μειωθεί δραστικά· καλεί την Αρχή και το διοικητικό της συμβούλιο να διορθώσουν αμέσως αυτή την κατάσταση και να ενημερώσουν την αρμόδια για την απαλλαγή αρχή, έως την 30ή Ιουνίου 2012, σχετικά με τα μέτρα που ελήφθησαν·

         Μεταφορές πιστώσεων και διαδικασία διαχείρισης συμβάσεων

                  8.

                  σημειώνει ότι, σύμφωνα με την Αρχή, 6 % (270 000 000 EUR) των αναλήψεων υποχρεώσεων για επιχειρησιακές δραστηριότητες που είχαν μεταφερθεί από το 2009 έπρεπε να ακυρωθούν· σημειώνει ότι τούτο συνιστά βελτίωση σε σύγκριση με το προηγούμενο οικονομικό έτος κατά το οποίο 19 % των πιστώσεων ανάληψης υποχρεώσεων για επιχειρησιακές δραστηριότητες είχαν μεταφερθεί από το 2008, 37 % παρόμοιων πιστώσεων είχαν μεταφερθεί από το 2007 και 26 % παρόμοιων πιστώσεων είχαν μεταφερθεί από το 2006·

                  9.

                  παροτρύνει για μια ακόμη φορά την Αρχή να βελτιώσει τη διαχείριση του προϋπολογισμού της προκειμένου να μειώσει τα μεγάλα ποσά μεταφορών· σημειώνει, ειδικότερα, ότι η κατάσταση αυτή καταδεικνύει αδυναμίες της Αρχής στη διαχείριση των συμβάσεων και την παρακολούθηση της παράδοσης των εκθέσεων και των δηλώσεων δαπανών·

                  10.

                  καλεί την Αρχή να αναπτύξει και να εφαρμόσει κοινό σύστημα παρακολούθησης για τη διαχείριση όλων των συμβάσεων που συνάπτει· επισημαίνει ιδιαιτέρως την απουσία, σε επίπεδο διεύθυνσης, κεντρικής και συντονισμένης ικανότητας επιφορτισμένης με την παρακολούθηση των συμβάσεων· υπογραμμίζει ότι τούτο ενέχει τον κίνδυνο μη αποτελεσματικής χρήσης των πόρων και μη συντονισμένης παρακολούθησης των συμβάσεων και, για τον λόγο αυτό, ζητεί από την Αρχή να συγκεντρώσει αυτές τις αρμοδιότητες στο επίπεδο κάθε διεύθυνσης·

                  11.

                  παροτρύνει επιπλέον την Αρχή να βελτιώσει το σύστημα υποβολής εκθέσεων σχετικά με την εκτέλεση των συμβάσεων προκειμένου να εξασφαλίσει την αποτελεσματική εποπτεία και διαχείριση των επιχειρησιακών δραστηριοτήτων της·

         Ανάθεση συμβάσεων

                  12.

                  σημειώνει, με βάση την ετήσια έκθεση δραστηριοτήτων της Αρχής, ότι, το 2010, η Αρχή οριστικοποίησε 24 διαδικασίες ανάθεσης συμβάσεων στους τομείς της επικοινωνίας και της διοίκησης, ύψους 48 800 000 EUR, καθώς και 75 δημόσιες συμβάσεις και 10 συμφωνίες επιδοτήσεων στο πλαίσιο του προγράμματος επιστημονικής συνεργασίας, ύψους 5 700 000 και 2 100 000 EUR αντιστοίχως·

                  13.

                  σημειώνει ότι η Αρχή διαθέτει από το 2008 πρακτικό οδηγό για τις δημόσιες συμβάσεις ο οποίος παρέχει πρακτικές οδηγίες στο προσωπικό της για την προετοιμασία και εφαρμογή των διαδικασιών σύναψης συμβάσεων, καθώς και των συμβάσεων που προκύπτουν, και ότι πραγματοποιείται τακτική ενημέρωση αυτού του οδηγού· επισημαίνει επίσης ότι ο οδηγός τελεί υπό αναθεώρηση για να ληφθούν υπόψη οι κανόνες που ενέκρινε πρόσφατα η Επιτροπή για τις δημόσιες συμβάσεις καθώς και η αναθεώρηση του δημοσιονομικού κανονισμού·

         Ανθρώπινοι πόροι

                  14.

                  σημειώνει, σύμφωνα με την Αρχή, ότι 99 % των θέσεων που είχαν προβλεφθεί είτε είχαν πληρωθεί είτε παρέμεναν ανοικτές προς κάλυψη έως το τέλος του 2010·

                  15.

                  καλεί την Αρχή να εξαλείψει τις αδυναμίες που παρατηρούνται στις διαδικασίες προσλήψεων διότι υπονομεύουν τη διαφάνεια των διαδικασιών· σημειώνει ιδιαίτερα, με βάση τις παρατηρήσεις του Ελεγκτικού Συνεδρίου, ότι η Αρχή δεν εξασφάλισε την ανωνυμία κατά τις γραπτές εξετάσεις και αποφάσισε να καθορίσει τις βαθμολογίες που απαιτούνταν για τη συμμετοχή στα διάφορα στάδια της διαδικασίας επιλογής μετά την έναρξη της διαδικασίας αξιολόγησης·

                  16.

                  εκφράζει την ανησυχία του για το γεγονός ότι η Αρχή καθυστέρησε πάνω από 12 μήνες να εφαρμόσει την «πολύ σημαντική» σύσταση της Υπηρεσίας Εσωτερικού Ελέγχου (IAS), η οποία καλούσε την Αρχή να καθορίσει διαδικασία ανανέωσης των συμβάσεων και να εξασφαλίσει τη διαφάνεια της διαδικασίας λήψης αποφάσεων· καλεί, συνεπώς, την Αρχή να εξηγήσει στην αρμόδια για την απαλλαγή αρχή τους λόγους αυτής της καθυστέρησης και να διορθώσει τάχιστα αυτήν την ανεπάρκεια·

         Σύγκρουση συμφερόντων και περιπτώσεις μεταπήδησης στον ιδιωτικό τομέα

                  17.

                  σημειώνει ιδιαίτερα ότι, τον Σεπτέμβριο του 2010, αναφέρθηκε ότι η πρόεδρος του διοικητικού συμβουλίου έχει άμεση σύνδεση με τη βιομηχανία τροφίμων και ότι είναι μέλος του διοικητικού συμβουλίου του Διεθνούς Ινστιτούτου Επιστημών της Ζωής (ILSI) - Ευρώπη·

                  18.

                  θεωρεί ότι, ενώ ο διάλογος με τον βιομηχανικό κλάδο σχετικά με τις μεθόδους αξιολόγησης των προϊόντων είναι θεμιτός και αναγκαίος, ο διάλογος αυτός δεν πρέπει να υπονομεύει την ανεξαρτησία της Αρχής ούτε την ακεραιότητα των διαδικασιών αξιολόγησης των κινδύνων· ζητεί επομένως από την Αρχή να θεωρήσει ως σύγκρουση συμφερόντων την τρέχουσα ή στο πρόσφατο παρελθόν συμμετοχή μελών του διοικητικού συμβουλίου, των επιστημονικών ομάδων και ομάδων εργασίας της ή του προσωπικού της στις δραστηριότητες του ILSI, π.χ. σε ειδικές ομάδες, επιστημονικές επιτροπές ή προεδρίες διασκέψεων·

                  19.

                  παροτρύνει το Ελεγκτικό Συνέδριο να περατώσει και να παρουσιάσει τον έλεγχό του για τη σύγκρουση συμφερόντων στους κόλπους της Αρχής·

                  20.

                  υπενθυμίζει ότι, το 2010, η νυν πρόεδρος του διοικητικού συμβουλίου δεν δήλωσε ότι ήταν μέλος του διοικητικού συμβουλίου του ILSΙ· σημειώνει ότι το ILSI χρηματοδοτείται από επιχειρήσεις που δραστηριοποιούνται στους τομείς των τροφίμων, των χημικών προϊόντων και των φαρμάκων·

                  21.

                  θεωρεί, επομένως, ότι πρέπει να πραγματοποιηθεί ενδελεχής έρευνα για καθεμία από τις περιπτώσεις που αναφέρονται και να εξεταστεί κατά πόσον υφίστανται πιθανές και πραγματικές καταστάσεις σύγκρουσης συμφερόντων προκειμένου να αξιολογηθούν η αντικειμενικότητα και αμεροληψία της Αρχής σε όλα τα επίπεδα και να εκτιμηθεί το έργο που επιτελεί· καλεί επίσης την Αρχή να ελέγξει ενδελεχώς τις δηλώσεις συμφερόντων που έχουν υποβάλει τα στελέχη του προσωπικού της, οι εμπειρογνώμονες και τα μέλη του διοικητικού συμβουλίου και, εν συνεχεία να λάβει συγκεκριμένα μέτρα για να εξασφαλίσει ότι δεν υφίστανται συγκρούσεις συμφερόντων και για να ενημερωθεί το κοινό· καλεί την Αρχή να ενημερώσει την αρμόδια για την απαλλαγή αρχή, με την υποβολή λεπτομερούς γραπτής έκθεσης έως την 30ή Ιουνίου 2012, σχετικά με τη διαδικασία αναλυτικής εξέτασης και τα συγκεκριμένα μέτρα που ελήφθησαν·

                  22.

                  σημειώνει ότι το Ελεγκτικό Συνέδριο παρατήρησε ότι η διαδικασία εξέτασης των δηλώσεων συμφερόντων τις οποίες υποβάλλουν τα μέλη του διοικητικού συμβουλίου δεν είναι επαρκώς αυστηρή και λεπτομερής και θέτει σε κίνδυνο την πληρότητα και τη διαφάνεια της εν λόγω διαδικασίας·

                  23.

                  θεωρεί ότι η αξιολόγηση των προϊόντων δεν πρέπει να βασίζεται μόνο σε δεδομένα που παρέχονται από τον κλάδο, αλλά πρέπει να λαμβάνει δεόντως υπόψη την ανεξάρτητη επιστημονική βιβλιογραφία που δημοσιεύεται σε περιοδικά που αξιολογούνται από ομότιμους· τονίζει ότι πρέπει να δίδεται ιδιαίτερη προσοχή στην επιρροή του βιομηχανικού κλάδου στην ανάπτυξη κατευθυντήριων γραμμών και μεθόδων αξιολόγησης, που δεν πρέπει να ευνοούν μελέτες που χρηματοδοτούνται από τον κλάδο με κερδοσκοπικά κίνητρα και που πρέπει να αναπτύσσονται με ανοικτό, διαφανή και ισορροπημένο τρόπο·

                  24.

                  υπενθυμίζει στην Αρχή ότι οι κανόνες που διέπουν τις δηλώσεις συμφερόντων πρέπει να συνοδεύονται επίσης από σειρά συνεπειών που θα εφαρμόζονται όταν παραβιάζονται οι κανόνες αυτοί· επισημαίνει περαιτέρω ότι η Αρχή πρέπει επιπλέον να επικεντρωθεί στο δημόσιο συμφέρον κατά την εκ μέρους της ανεξάρτητη λήψη αποφάσεων, λαμβάνοντας υπόψη όλα τα σχετικά δεδομένα και πληροφορίες·

                  25.

                  σημειώνει ότι, τον Μάρτιο του 2010, γερμανική ΜΚΟ απευθύνθηκε στον Ευρωπαίο Διαμεσολαβητή καταγγέλλοντας ότι η Αρχή δεν είχε αντιμετωπίσει δεόντως δυνητική σύγκρουση συμφερόντων που συνδεόταν με τη μετακίνηση της προϊσταμένης της Μονάδας για τους Γενετικά Τροποποιημένους Οργανισμούς σε εταιρεία βιοτεχνολογίας το 2008 σε διάστημα λιγότερο των δύο μηνών μετά την αποχώρηση του συγκεκριμένου μέλους του προσωπικού από την Αρχή χωρίς να μεσολαβήσει περίοδος αναμονής («cooling off period»)·

                  26.

                  υπογραμμίζει ότι ο Διαμεσολαβητής κατέληξε στο συμπέρασμα ότι η Αρχή δεν είχε πραγματοποιήσει ενδελεχή αξιολόγηση της καταγγελλόμενης δυνητικής σύγκρουσης συμφερόντων και κάλεσε την Αρχή να βελτιώσει τον τρόπο με τον οποίο εφαρμόζει τους κανόνες και τις διαδικασίες της σε μελλοντικές περιπτώσεις μεταπήδησης στον ιδιωτικό τομέα· τονίζει, επιπλέον, ότι ο Διαμεσολαβητής παρατήρησε επίσης ότι διαπραγματεύσεις που διεξάγει εν ενεργεία μέλος του προσωπικού για μελλοντική θέση εργασίας που θα μπορούσαν να οδηγήσουν σε περίπτωση μεταπήδησης στον ιδιωτικό τομέα συνιστούν καθ’ εαυτές κατάσταση σύγκρουσης συμφερόντων και συνέστησε στην Αρχή να ενισχύσει αναλόγως τους κανόνες και τις διαδικασίες της· καλεί την Αρχή να ενημερώσει την αρμόδια για την απαλλαγή αρχή σχετικά με τα συγκεκριμένα μέτρα που έχει λάβει και τα αντίστοιχα χρονοδιαγράμματά τους, προκειμένου να λάβει δεόντως υπόψη τα συμπεράσματα του Διαμεσολαβητή·

                  27.

                  παροτρύνει για μια ακόμη φορά την Αρχή να λάβει τα κατάλληλα μέτρα σε περιπτώσεις σύγκρουσης συμφερόντων και περιπτώσεις μεταπήδησης στον ιδιωτικό τομέα, συμπεριλαμβανομένων των περιπτώσεων που εμφανίζονται στους κόλπους του διοικητικού συμβουλίου, καθώς και να ενημερώσει αμέσως τόσο την αρμόδια για την απαλλαγή αρχή όσο και το κοινό σχετικά με τα μέτρα που έχουν ληφθεί·

                  28.

                  σημειώνει, με βάση την ετήσια έκθεση δραστηριοτήτων της Αρχής, ότι, το 2010, η Αρχή ανέλαβε διάφορες πρωτοβουλίες στον τομέα της πρόληψης και διαχείρισης της σύγκρουσης συμφερόντων:

                              —

                              την ανάθεση εκπόνησης ανεξάρτητης έκθεσης για να εκτιμηθεί η εφαρμογή, εκ μέρους της Αρχής, της πολιτικής της του 2007 στον τομέα της δήλωσης συμφερόντων·

                              —

                              την ανάθεση εκπόνησης ανεξάρτητης έκθεσης για να αξιολογηθεί, βάσει συγκριτικών στοιχείων αναφοράς, το σύστημα ανεξαρτησίας της Αρχής έναντι εθνικών και διεθνών ομότιμων οργανισμών·

                              —

                              την περάτωση ανεξάρτητης εξωτερικής εξέτασης των αξιολογήσεών της στον τομέα της δήλωσης συμφερόντων·

                  29.

                  επιδοκιμάζει το γεγονός ότι η Αρχή ενέκρινε νέο ορισμό της σύγκρουσης συμφερόντων, με βάση τον ορισμό του ΟΟΣΑ, αλλά προειδοποιεί ότι πρέπει να πραγματοποιηθούν περαιτέρω βελτιώσεις για να ενισχυθεί η πολιτική της Αρχής στον τομέα της ανεξαρτησίας· τονίζει ιδιαίτερα ότι τα κριτήρια, βάσει των οποίων ορίζεται η σύγκρουση συμφερόντων, πρέπει να διευκρινιστούν και να διευρυνθούν και να περιλαμβάνουν τρέχουσες δραστηριότητες και δραστηριότητες του πρόσφατου παρελθόντος·

                  30.

                  σημειώνει ότι, σύμφωνα με την Αρχή, το 2011 διεξήχθη επανεξέταση της πολιτικής που εφαρμόζει στον τομέα της δήλωσης συμφερόντων και το διοικητικό της συμβούλιο ενέκρινε νέα πολιτική στον τομέα της ανεξαρτησίας και των διαδικασιών λήψης επιστημονικών αποφάσεων·

                  31.

                  παρατηρεί ότι η Αρχή κλήθηκε επανειλημμένως να αντιμετωπίσει περιπτώσεις όπου υπήρχε υπόνοια σύγκρουσης συμφερόντων στις οποίες εμπλέκονταν και μέλη των ομάδων εμπειρογνωμόνων, ιδιαίτερα της ομάδας «Πρόσθετες ύλες των τροφίμων και πηγές θρεπτικών συστατικών που προστίθενται στα τρόφιμα (ANS)» και της ομάδας «Γενετικώς τροποποιημένοι οργανισμοί (GMO)»· υπογραμμίζει ότι οκτώ από τις επιστημονικές ομάδες της Αρχής και η επιστημονική της επιτροπή πρόκειται να ανανεώσουν τα μέλη τους τον Μάρτιο του 2012, καθώς και ότι η ικανότητα της Αρχής να εφαρμόσει τη νέα πολιτική ευρίσκεται υπό εξέταση· καλεί, ως εκ τούτου, την Αρχή να ενημερώσει γραπτώς την αρμόδια για την απαλλαγή αρχή, έως την 30ή Ιουνίου 2012, σχετικά με τα μέτρα που ελήφθησαν για την εφαρμογή της νέας πολιτικής στον τομέα της ανεξαρτησίας και των διαδικασιών λήψης επιστημονικών αποφάσεων και να εξασφαλίσει τη συμμόρφωση προς τον ορισμό της σύγκρουσης συμφερόντων που έχει καθορίσει ο ΟΟΣΑ κατά την ανανέωση των μελών των επιστημονικών ομάδων και της επιστημονικής επιτροπής της· καλεί ταυτόχρονα την Αρχή να ενημερώσει την αρμόδια για την απαλλαγή αρχή, έως την 30ή Ιουνίου 2012, σχετικά με τη νέα σύνθεση των επιστημονικών ομάδων και της επιστημονικής επιτροπής της·

                  32.

                  σημειώνει την αναθεώρηση των διαδικασιών της Αρχής τον Δεκέμβριο του 2010 με στόχο να διασφαλισθεί η τήρηση των υποχρεώσεων που απορρέουν από το άρθρο 16 παράγραφος 2 και τα άρθρα 17 και 19 του κανονισμού υπηρεσιακής κατάστασης των υπαλλήλων της Ευρωπαϊκής Ένωσης και του καθεστώτος που εφαρμόζεται επί του λοιπού προσωπικού της Ευρωπαϊκής Ένωσης, όπως ορίζονται στον κανονισμό (ΕΟΚ, Ευρατόμ, ΕΚΑΧ) του Συμβουλίου αριθ. 259/68 (7)· πληροφορήθηκε ότι, το 2010, 20 μέλη του προσωπικού έφυγαν από την Αρχή και ότι, κατά την αποχώρησή τους, όλοι έλαβαν μια επιστολή στην οποία τους υπενθυμίζονταν οι υποχρεώσεις τους έναντι της Αρχής· καλεί την Αρχή να βελτιώσει περαιτέρω τον τρόπο εφαρμογής των κανόνων και των διαδικασιών της, ώστε να αποφεύγονται στο μέλλον οι περιπτώσεις μεταπήδησης στον ιδιωτικό τομέα, τις οποίες επεσήμανε πρόσφατα ο Ευρωπαίος Διαμεσολαβητής· θεωρεί ότι οιαδήποτε προβλήματα στην εφαρμογή των υπηρεσιακών κανόνων και της δήλωσης συμφερόντων υπονομεύουν την αξιοπιστία της Αρχής·

                  33.

                  σημειώνει ότι η Αρχή ελέγχθηκε από το Ελεγκτικό Συνέδριο στο πλαίσιο της ειδικής έκθεσης σχετικά με τη διαχείριση της σύγκρουσης συμφερόντων στους οργανισμούς της Ένωσης και επισημαίνει ότι, σύμφωνα με το Ελεγκτικό Συνέδριο, η ειδική έκθεση πρόκειται να δημοσιευθεί έως το τέλος του Ιουνίου 2012·

                  34.

                  σημειώνει, με βάση την ειδική έκθεση, ότι η Επιτροπή εξετάζει το ενδεχόμενο τροποποίησης της μελλοντικής χρηματοδότησης της Αρχής και πρότεινε να εξεταστεί από την αρμόδια για την απαλλαγή αρχή και το Συμβούλιο για την Αρχή η καθιέρωση διάρθρωσης χρηματοδότησης που θα βασίζεται εν μέρει σε αμοιβές· σημειώνει ότι η Επιτροπή πραγματοποιεί αξιολόγηση των επιπτώσεων για το εν λόγω θέμα· εκφράζει, ωστόσο, την ανησυχία ότι το νέο σύστημα χρηματοδότησης που προτείνει η Επιτροπή θα μπορούσε να επηρεάσει την ανεξαρτησία της Αρχής·

         Επιδόσεις

                  35.

                  σημειώνει, με βάση την ετήσια έκθεση δραστηριοτήτων της Αρχής, ότι το 2010 άρχισε εξέταση της αποτελεσματικότητάς της, υπό την επίβλεψη εξωτερικών συμβούλων, με την έναρξη του προγράμματος e3· αναγνωρίζει ότι το στάδιο έναρξης του προγράμματος αφορούσε τον καθορισμό του χαρτοφυλακίου, της δομής και της διαχείρισης του προγράμματος στο πλαίσιο της προετοιμασίας για τη διαρθρωτική αναδιοργάνωση που θα εφαρμοζόταν το 2011· καλεί την Αρχή να ενημερώσει την αρμόδια για την απαλλαγή αρχή σχετικά με τα πορίσματα της εξέτασης, καθώς και τα μέτρα που ελήφθησαν και εφαρμόστηκαν από την Αρχή για να ληφθούν υπόψη αυτά τα πορίσματα·

                  36.

                  επιδοκιμάζει τα σχέδια της Αρχής να ενισχύσει τον μεσοπρόθεσμο προγραμματισμό της με στόχο την καλύτερη συμμετοχή των κρατών μελών στις εργασίες της Αρχής και την καλύτερη από κοινού χρησιμοποίηση των πόρων της σε ολόκληρη την Ευρώπη· στηρίζει την Αρχή στις προσπάθειές της να ενισχύσει τη συνεργασία της με τα κράτη μέλη στον τομέα της αξιολόγησης των κινδύνων·

                  37.

                  υπογραμμίζει ότι είναι ανάγκη να εξασφαλίσει η Αρχή ότι οι συμβουλές που παρέχει είναι υψηλής ποιότητας και ανεξάρτητες ώστε να υπάρχουν εχέγγυα για τήρηση των προτύπων ασφαλείας της Ένωσης, επιστημονική αριστεία και ανεξαρτησία επί παντός θέματος με άμεσο ή έμμεσο αντίκτυπο στην ασφάλεια των τροφίμων και ζωοτροφών και την προστασία των φυτών· συνιστά, έχοντας ως ιδιαίτερο μέλημα τη διαφάνεια, τη λήψη μέτρων προς περαιτέρω ενθάρρυνση και παρακολούθηση των εσωτερικών κανόνων που διέπουν τη δήλωση συμφερόντων του προσωπικού της Αρχής και των εμπειρογνωμόνων που εργάζονται για την Αρχή·

                  38.

                  φρονεί ότι τα κύρια καθήκοντα της Αρχής είναι η παροχή ανεξάρτητων επιστημονικών συμβουλών για θέματα με άμεσο ή έμμεσο αντίκτυπο επί της ασφάλειας των τροφίμων, η διενέργεια αξιολογήσεων κινδύνου για να εξοπλισθούν τα θεσμικά όργανα της Ένωσης, τα κράτη μέλη και οι φορείς άσκησης πολιτικής με υγιή επιστημονική βάση για τον καθορισμό νομοθετικών ή ρυθμιστικών μέτρων με γνώμονα τις πολιτικές, καθώς και η συλλογή και ανάλυση των επιστημονικών δεδομένων·

         Εσωτερικός έλεγχος

                  39.

                  αναγνωρίζει ότι απομένουν ακόμη έξι «πολύ σημαντικές» συστάσεις της IAS που πρέπει να εφαρμοστούν και ότι τρεις εξ αυτών έχουν ήδη καθυστερήσει πάνω από 12 μήνες· σημειώνει ιδιαίτερα ότι οι καθυστερήσεις αυτές αφορούν: τη διαχείριση της ασφάλειας των πληροφοριών, τη διαδικασία ανανέωσης των συμβάσεων και τη διαφάνεια της διαδικασίας λήψης αποφάσεων καθώς και την πολιτική ταξινόμησης και αρχειοθέτησης· καλεί, ως εκ τούτου, την Αρχή να μεριμνήσει για την ταχεία εξάλειψη αυτών των ανεπαρκειών και να ενημερώσει τις αρμόδιες για την απαλλαγή αρχές σχετικά με τα αποτελέσματα που έχουν επιτευχθεί·

                  40.

                  εφιστά την προσοχή στις συστάσεις που έχει διατυπώσει σε προηγούμενες εκθέσεις για τη χορήγηση απαλλαγής, όπως παρατίθενται στο παράρτημα που επισυνάπτεται στο παρόν ψήφισμα·

                  41.

                  παραπέμπει, για περαιτέρω παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του της 10ης Μαΐου 2012 (8) σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

         (1)  ΕΕ C 366 της 15.12.2011, σ. 106.

         (2)  ΕΕ L 248 της 16.9.2002, σ. 1.

         (3)  ΕΕ L 31 της 1.2.2002, σ. 1.

         (4)  ΕΕ L 357 της 31.12.2002, σ. 72.

         (5)  ΕΕ L 250 της 27.9.2011, σ. 162.

         (6)  ΕΕ L 64 της 12.3.2010, σ. 991.

         (7)  ΕΕ L 56 της 4.3.1968, σ. 1.

         (8)  Κείμενα που εγκρίθηκαν, P7_TA(2012)0164 (βλέπε σελίδα 388 της παρούσας Επίσημης Εφημερίδας).

      ΠΑΡΑΡΤΗΜΑ

         ΣΥΣΤΑΣΕΙΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΤΑ ΠΡΟΗΓΟΥΜΕΝΑ ΕΤΗ

                  Ευρωπαϊκή Αρχή για την Ασφάλεια των Τροφίμων

                  2006

                  2007

                  2008

                  2009

                  Επιδόσεις

                  δεν έχει διεξαχθεί αξιολόγηση του κινδύνου, δεν έχουν καθοριστεί κατάλληλοι δείκτες επιδόσεων ούτε έχουν τεκμηριωθεί συστήματα και διαδικασίες εσωτερικού ελέγχου που διέπουν τις δραστηριότητες της Αρχής

                  ά.α.

                  καλεί την Αρχή να καθορίσει στόχους SMART και δείκτες RACER και να εφαρμόσει διάγραμμα Gantt → προάγοντας μια προσέγγιση προσανατολισμένη σε αποτελέσματα

                              —

                              συμβουλεύει την Αρχή να ενισχύσει τον σχεδιασμό και την παρακολούθηση των διαδικασιών του προϋπολογισμού που σχετίζονται με τις διαχωριζόμενες πιστώσεις

                              —

                              υπογραμμίζει ότι η Αρχή πρέπει να εξασφαλίζει ότι οι συμβουλές που παρέχει είναι υψηλής ποιότητας και ανεξάρτητες· συνιστά τη λήψη μέτρων προς περαιτέρω ενθάρρυνση και παρακολούθηση εσωτερικών κανόνων που διέπουν τη δήλωση συμφερόντων του προσωπικού της Αρχής και των εμπειρογνωμόνων που εργάζονται για την Αρχή

                              —

                              ζητεί από το Ελεγκτικό Συνέδριο να διενεργήσει ελέγχους επιδόσεων για την Αρχή

                  Οικονομική και δημοσιονομική διαχείριση

                              —

                              δεν τηρήθηκε αυστηρά η αρχή της ετήσιας διάρκειας: πραγματοποιήθηκαν πολλές μεταφορές με υψηλή συγκέντρωση στο τέλος του έτους (31 από τις 49 μεταφορές)

                              —

                              αδυναμίες στις διαδικασίες σύναψης συμβάσεων: δεν διευκρινίσθηκαν τα κριτήρια επιλογής· δεν καθορίστηκε η μέθοδος αξιολόγησης της τιμής πριν από την έναρξη της διαδικασίας αξιολόγησης· ασαφής περιγραφή των κριτηρίων ποιότητας

                              —

                              δεν τηρήθηκε αυστηρά η αρχή της ετήσιας διάρκειας: αδυναμίες στον προγραμματισμό, καθώς και στον προγραμματισμό και στη δημοσιονομική διαχείριση των σχεδιαζόμενων δραστηριοτήτων

                              —

                              αδυναμίες στη δημοσιονομική διαχείριση: οι συνεισφορές που χορήγησε η Επιτροπή στην Κροατία και την Τουρκία στο πλαίσιο της προενταξιακής στρατηγικής θα έπρεπε να είχαν αντιμετωπιστεί ως έσοδα για ειδικό προορισμό στον προϋπολογισμό. Αντιμετωπίστηκαν, αντιθέτως, ως να αποτελούσαν τμήμα της κανονικής κοινοτικής επιχορήγησης.

                              —

                              δεν τηρήθηκε αυστηρά η αρχή της ετήσιας διάρκειας: αδυναμίες στον προγραμματισμό, τον έλεγχο των καθορισμένων συμβατικών προθεσμιών και του προϋπολογισμού της Αρχής →

                                          1)

                                          καλεί την Αρχή να βελτιώσει τη διαχείριση του προϋπολογισμού της ούτως ώστε να μειωθούν τα ποσά των μεταφερόμενων πιστώσεων: 23 % το 2008· 16 % το 2007· 20 % το 2006

                                          2)

                                          μεγάλο ποσό πιστώσεων έπρεπε να ακυρωθεί (37 % των πιστώσεων ανάληψης υποχρεώσεων για επιχειρησιακές δραστηριότητες που μεταφέρθηκαν από το 2007 και 26 % από το 2006)

                              —

                              καλεί την Επιτροπή να διερευνήσει τις δυνατότητες για πλήρη εφαρμογή της αρχής της διατήρησης ταμειακών διαθεσίμων με βάση τις ανάγκες → υψηλά ταμειακά διαθέσιμα (19 990 492,26 EUR)

                              —

                              καλεί την Αρχή να ενισχύσει τις διεργασίες του προϋπολογισμού που έχουν σχέση με τις διαχωριζόμενες πιστώσεις του και τον σχεδιασμό και την παρακολούθηση της πολυετούς εκτέλεσής τους

                              —

                              παροτρύνει την Αρχή να βελτιώσει τη διαχείριση του προϋπολογισμού της ούτως ώστε να μειωθούν τα υψηλά ποσά μεταφερομένων πιστώσεων, τονίζει ότι το Ελεγκτικό Συνέδριο εντόπισε μεταφορές πιστώσεων στο επόμενο έτος, η κατάσταση αυτή καταδεικνύει αδυναμίες της Αρχής στη διαχείριση των συμβάσεων και την παρακολούθηση της παράδοσης των εκθέσεων και των δηλώσεων δαπανών

                              —

                              το Ελεγκτικό Συνέδριο επισήμανε ότι οι πιστώσεις ανάληψης υποχρεώσεων για επιχειρησιακές δραστηριότητες που μεταφέρθηκαν από το προηγούμενο έτος έπρεπε να ακυρωθούν, παροτρύνει την Αρχή να μεριμνήσει για την αλλαγή αυτής της κατάστασης και να ενημερώσει το Ελεγκτικό Συνέδριο για τα μέτρα που έχουν ληφθεί·

                              —

                              σημειώνει ότι το Ελεγκτικό Συνέδριο ανέφερε δυσκολίες στην εκτέλεση του προγράμματος εργασίας του 2009, καλεί την Αρχή να λάβει τα απαραίτητα μέτρα για τη διόρθωση αυτών των ανεπαρκειών

                  Ανθρώπινοι πόροι

                  Απουσία ρεαλιστικών στόχων στον τομέα των προσλήψεων

                              —

                              Η Αρχή κατάφερε να επιτύχει τους στόχους πρόσληψης που είχε θέσει και πληρώθηκαν οι 273 από τις 300 θέσεις του πίνακα προσωπικού της: από τον έλεγχο των διαδικασιών πρόσληψης αποδείχθηκε ότι γενικά ούτε η στάθμιση των κριτηρίων επιλογής που έπρεπε να εφαρμοστούν ούτε οι κατώτεροι βαθμοί για τη συνέχιση στο επόμενο στάδιο των διαγωνισμών είχαν αποφασιστεί από την επιτροπή επιλογής προτού καθοριστεί η προθεσμία στην προκήρυξη κενής θέσης

                  ά.α.

                  ά.α.

                  Εσωτερικός έλεγχος

                  ά.α.

                  ά.α.

                  επισημαίνει ότι 20 από τις 25 συστάσεις της IAS και του IAC (80 %) τέθηκαν σε εφαρμογή

                              —

                              εκφράζει την ανησυχία του για το γεγονός ότι από τις 48 συστάσεις, 1 θεωρείται κρίσιμης σημασίας, 27 πολύ σημαντικές και 20 σημαντικές, αλλά δεν δόθηκαν πληροφορίες στην αρμόδια για την απαλλαγή αρχή σχετικά με το περιεχόμενο αυτών των συστάσεων, παροτρύνει τη διευθύνουσα σύμβουλο της Αρχής να δώσει τις πληροφορίες αυτές

                              —

                              επαναλαμβάνει το αίτημά του να λάβει η Αρχή τα κατάλληλα μέτρα σε περίπτωση σύγκρουσης συμφερόντων, καλεί την Αρχή να δρομολογήσει έρευνα για ενδεχόμενη σύγκρουση συμφερόντων όσον αφορά τους κορυφαίους της επιστήμονες, τα μέλη του διοικητικού συμβουλίου και της επιστημονικής ομάδας, ούτως ώστε να εντοπίζονται οι πιθανές παραλείψεις στις δηλώσεις συμφερόντων και να αναλαμβάνεται δράση εγκαίρως επί του θέματος